2019ko uztailaren 22a, astelehena | Ordua Euskal Herrian 14:54:19\nEz nuen oroitzen koadrilan guztiok gizonak ginela; martxoaren 9an konturatu nintzen. Afal aurreko poteoan txantxak, txisteak. Afal orduan, txotx deietan, “utzi pasatzen horiei, bestela…”, neskak zetozenean. Orduek aurrera egin ahala, iragazkiak ezabatuak, barruko minak, haserreak, erresistentziak, jarrera erreaktiboak. Bezperan, feministek Euskal Herriariari orri bat oparitu zioten mobilizazioen Guinness errekorren liburuan, eta koadrilan, pozez zoratzen ospakizunetan egon ordez, erretxinduta zeuden batzuk.\nM8 magikoaren hamaika irakurketa egin(go) dira, mila eta bat ikasgai atera; nik ere badut nirea: greba feministaren arrakasta Euskal Herriko mugimendu feministak azken urteotan egin duen lan nekagaitzaren fruitua izan da (eskerrik beroenak greba hau posible egin duzuenoi; badakit batzuentzat oso exijentea izan dela; esango nuke Bilboko Alternatiben herria amaitzean idatzi nuen postak ez duela gaurkotasunik galdu).\nBatzuek barre egingo zieten. “Nora zoazte hauekin edo haiekin kontatu gabe. Horrela ez duzue ezer lortuko. Betiko lau katuak besterik ez…” Zer nolako ikasgaia.\nEta martxoaren 8an magia sortu zen. Uholdea nonahi. Marea horretan murgilten ez zena itotzeko arriskua zuen. Samara Veltek Berrian esan zuen: “Batzuei kezka sortu zaie, eskuineko alderdiak ere ahalegindu direlako protestaz jabetzen, bezperan grebari kritika biziak egiten zizkietenetako batzuk lanuztera gehitzeraino".\nAtzo agerraldia egin zuen Euskal Herriko mugimendu feministak: “Alderdi politiko batzuek interes elektoralengatik egindako babes keinuak salatu nahi ditugu". Horixe da mugimendu sozial autonomo indartsu bat. Bere bidea egin, eta alderdiak interpelatzen ditu konplexurik gabe, gauzak garbi esanez. Zer nolako ikasgaia.\nKanal hauetan artxibatua: Iritzia | M8 greba feminista


Ardo dastaketa Gaztetxiaren 15. urteurrena ospatzeko | El Diario Vasco\nArdo dastaketa Gaztetxiaren 15. urteurrena ospatzeko\nMutrikuko Gaztetxiak hamabost urte betetzen ditu.\nGaur antzerki emanaldia izango da 20:00etan Goizeko Izarra taldearekin\nGORRITIBEREA Jueves, 24 noviembre 2016, 00:17\nHamabost urte dira Mutrikuko Gaztetxia sortu zela Zubixa plazan zegoen abere hiltegiko beheko solairuan, eta urteok ospatu asmoz hainbat ekimen izango dituzte hiru egun hauetan zehar. Hasteko, gaur 20:00etan, Goizeko Izarra antzerki taldeak 'Gerra Zibila Mutrikun' obraren aurre estreinaldia burutuko du, izan ere igandean, 19:00etan izango da estreinaldi ofiziala Zabiel kultur etxean.\nBiharkoan, berriz, ekimen interesgarri bat izango dute esku artean, izan ere Gaztetxiak eta Alkolea ardotegiak elkarlanean antolatuta, Errioxako ardoen dastaketa izango da. urtekoa, zuria, kriantza eta erreserba ardoak dastatuko dituzte, eta horiek laguntzeko herriko produktuak diren 'Conservas Zizzo' enpresako hegaluze kontserbak eta 'Goienetxe' gaztandegiko gaztak dastatu ahal izango dituzte. Ardo dastaketan parte hartzeko 5 euro kobratuko dira lagun bakoitzeko, eta pare bat ordu iraungo du, izan ere gaueko 22:30ean, 'Txikiren bakarrizketa' monologoa izango da. Larunbatean, berriz, arratsaldeko 19:00etan, 'Txaranga-poteua' izango da gaztetxetik abiatuta eta gaueko 23:00etan, Norman taldearen kontzertua izango da eta ondoren DJ Osoro&Ondoro musika jarduna izango da goizalderarte. Aipatu baita Gaztetxia erabat berraldatu dutela; kon-tzertuetarako zein proiekzioetarako prestatu, hormak zuritu eta azken finean aurpegi aldaketa bat erantsi. Gonbitea herri guztiari luzatu diote, baina bereziki hamabost urte hauetan langintza desberdinetan bertan izan diren guztiei.\nBrontzeko saria Mutrikura\nJoan zen astean ospatu zen World Cheese Award lehiaketa Donostian, eta bertan gazta ketuen artean, brontzezko saria Mutrikuko 'Goienetxe' gaztandegiak eskuratu zuen. Gogoratu Artzai Gazta kooperatibako 116 kideetako bat dela Olatzko gaztandegia, eta horrez gain bertan gauzatu zen Gazta Market salmentan ere parte hartu zutela. Gogoratu baita ere Mutriku eta inguruan hainbat tokitan saltzen dutela beraien produktua, urrutira joan gabe, bihar bertan Gaztetxian izango den dastaketan parte hartuko dute, eta zer esanik ez urtea amaitu baino lehen izango diren azoka berezi desberdinetan.\nGaur osoko bilkura\nHileko azken osteguna izanik, gaur 19:00etan, osoko bilkura izango da Udal pleno aretoan. Sei puntu izango dira guztira; aurreko aktaren onarpena; alkatetza, hirigintza eta ongizate alorreko ebazpenen berri ematea; Udal jardueraren kudeaketako zenbait ekintzen berri ematea, Gipuzkoako Ur Kontsortzioaren estatutuen aldaketa onartzea, Euskararen Nazioarteko Eguna-2016 adierazpena onartzea, azaroaren 25, Emakumeenganako indarkeriaren aurkako Nazioarteko Eguna adierazpena onartzea baita eta azkenik erregu-galderak.\nEl color de la pintura de Larrabeiti se expone en el centro social Untzaga El Gobierno Vasco aporta 920.000 euros para obras iniciadas en el 2015


Arabak hegaztien arriskuko eremuetan dauden kanpoko ukuiluak estaltzen ditu sareaz | Consumer\nArabak hegaztien arriskuko eremuetan dauden kanpoko ukuiluak estaltzen ditu sareaz\nSegurtasun neurriek 6 udalerriri eta Salburuatik eta Zadorrako urtegietatik hurbil dauden 19 herriri eragiten diete.\nAgintariek ez dute beheratzen hegazti-gripearen aurkako zaintza. Arabako Foru Aldundiak intentsitate handiagoz zaintzen ditu, ostiraletik aurrera, hegaztiek hegoalderantz egiten duten migrazio handien garaian, lurraldeko hiru hezegune handiak: Salburua, non ekainean agertu baitzen H5N1 birusak kutsatutako lehen hegazti-kasua, Espainian, eta Uribarri eta Vila-real urtegiak.\nHiru enklabeak abuztuaren 4an Nekazaritza Ministerioak “hegazkinen eraginpeko arrisku bereziko eremu” izendatu zituen, Espainiako hezeguneen zerrenda luze baten ondoan.\nSegurtasun eta zaintza neurriek 6 udalerriri eta 19 herri txikiri eragiten diete. Herri horiek 3 kilometroko perimetroan daude, hezeguneen eragin-eremuetan. Neurriak uztailaren 26an lehenengo kasua agertu ondoren ezarritako betebeharrak amaitu ondoren hartu dira, eta abuztuaren 7an koarentena bertan behera utzi zen Salburua inguruan 10 kilometroko eremuan.\nArrisku-eremuetan, uxuala erabiliz ehizatzea mugatu egiten da, debekatuta dago ahateak eta antzarak eskortako beste hegazti-espezie batzuekin haztea, mota horretako hegaztiak feria moduko animalia-kontzentrazioetan egotea eragozten da eta, garrantzitsuena, debekatuta dago atari zabalean haztea, baina oihalak edo lastategi-sareak jartzen diren abeltegi guztietan baimenduko da, hegaztien arteko edozein kontaktu eragozten badute.\nAbian jarri den beste jarraibide bat da merkataritzakoak ez diren ustiategien erregistroa egitea. Jabea eta haren ustiategiaren baldintzak identifikatuko dira, animalia kopurutik hasi eta hazkuntza sistemaraino. Foru aginduak ezartzen du, halaber, edozein pertsonak, bereziki albaitariek, talde protekzionistetako aktibistek eta ehiztariek, hegazti hilak edo hegazti-gripearen sintomak dituztenak jakinarazi behar dituztela. Gaixotasuna garaiz antzemateko, honako hauek sartzen dira: pentsuaren eta uraren kontsumoa %20tik gora jaistea, errunaldia gutxitzea eta hilkortasuna %3tik gorakoa izatea, bidezko arrazoirik gabe.\nAraba estalperik gabeko eskortak hegazti-arriskuko guneak hegaztiak salburu


Platapeko istorioak, etxerako : Oarsoaldeko Hitza\nPlatapeko istorioak, etxerako\nOso harrera ona izaten ari da ‘Aita Manuelen ipuinak’ argitalpena; San Pedroko patroiaren balentrien bueltan sortutako ipuinek, Manuel Arrillagaren izena hauspotu nahi dute.\nIdoia Larrañaga Fachado eta Gema Ces Alkorta, ‘Aita Manuelen ipuinak’ argitalpenaren egileak, San Pedroko patroia izan zenaren jaiotetxean.\nAbenduaren 29an aurkeztu zuten San Pedroko arrantzaleen kofradian liburua, eta orduz geroztik, astero-astero Hontza liburu dendaren rankingean euskarazko liburu salduenen artean egon da Aita Manuelen ipuinak. Lehengo astean, gainera, denen buru.\nPozik dira argitalpenaren egileak, eta ez da gutxiagorako. Lehen esperientzia dute Gema Ces Alkortak eta Idoia Larrañaga Fachadok haur literaturan, eta erabat arrakastatsua suertatzen ari da estreinaldia. «Jasotzen ari garen inpresioa oso ona da. Herrian bagenekien ondo hartua izango zela, baina hortik kanpora ere ondo saltzen ari da», nabarmendu du Cesek. Ipuinak hark idatzi ditu, eta ilustrazioak, berriz, Idoia Larranñaga Fachadok sortu ditu.\nSanpedrotarrak dira bi egileak, bertan jaio eta bizi direnak. Elkarlanean sortu duten argitalpena, San Pedron Manuel Arrillaga izan zenaren memoria gorde dadin egiten ari diren lanaren testuinguruan kokatu behar da.\nSanpedrotarrek, gaur-gaurkoz, ondo gogoan dituzte Aita Manuelen balentriak, eta zaindu nahi dituzte, ez daitezen ahanzturan gelditu. «Ideia eta abiapuntua Gemarena izan zen. Hark ipuinak idatzi eta ondoren jo zuen niregana», kontatu du Larrañagak. «San Pedron badago mugimendu bat Aita Manuelen figuraren inguruan. Aita Manuel Eguna ospatu genuen iaz,eta testuinguru horretan sortu zen egitasmo hau ere», gaineratu du idazleak.\nIzan ere, sanpedrotarrek bazuten kezka bat. Haien historian hain esanguratsua izan den figura, haurrek ez zutela ezagutzen uste zuten, eta hutsune horri erantzun nahi izan diote, hain zuzen, ipuinarekin. «Horregatik idatzi nituen ipuinak», baietsi du Cesek, «ipuinen aitzakian gurasoek beren seme-alabekin Aita Manuelen gainean hitz egin ze- zaten». San Pedroko arraunlarien patroi estimatuenaren transmisioa bermatu nahi izan dute. Nor izan zen, zer lortu zuen…\n«Jendeak hain ondo eta pozik hartzea guretzat bultzada handia izan da»\nIdoia Larrañaga Fachado\n«Ez da bibliografia bat, argi genuelako haurrentzako ipuinak sortu nahi genituela»\nLana, edonola ere, guztiaren gainetik literarioa dela nabarmendu nahi izan du ipuinen idazleak: «Ez da bere biografia bat. Haur liburu bat da. Hiru ipuin dira. Zertzelada errealista batzuk sartu ditugu, data batzuk, sei Kontxako bandera irabazi zituela jarraian patroi bezala, baina istorioa kutsatu gabe, guk argi genuelako haurrentzako ipuin bat sortu nahi genuela».\nMarrazkietan ere antzera jokatu dutela azaldu du Larran?agak: «Marrazki batzuetan San Pedroko hainbat txoko agertzen dira, garai hartan ziren bezalakoak; alkateordetza, Torrea, jantziak, autoak…». Helburua, edonola ere, testua eta irudiak ondo uztartzea izan dela dio, «elkar osatzea».\nLortu duten emaitzarekin gustura daude bi egileak. «Oso ondo moldatu gara, eta komentatu izan ditugun xehetasun guztietan ados egon gara. Nik uste dut hori ipuinean bertan ikusten dela. Testuaren eta marrazkien artean batasun bat dago, balore berdinak, eta ipuina ulertzeko era bat ere bai», goraipatu du Ces Alkortak.\nIzan ere, sanpedrotarrek bazuten kezka bat. Haien historian hain esanguratsua izan den figura, haurrek ez zutela ezagutzen. Larran?aga Fachado bat dator: «Gure lehen aldia zen, oso-oso ondo moldatu gara, eta eskerrak, bestela zaila delako tamainako proiektu bati aurre egitea». Izan ere, buruhausteak ez dira soilik izan sortze prozesuaren gainekoak. «Kanpaina, baldintza ekonomikoak nola egituratu… dena berria izan da guretzat», gogoratu du Larrañagak.\nHerriko kondaira bat\nHiru ipuin biltzen ditu argitalpenak, hirurak Aita Manuel eta bere Izpi txakurra protagonista, eta tartean bada oso kondaira berezia, sanpedrotarrek beren arbasoen ahotik jasoa. Ipuinean txertatu nahi izan dute kondaira, ez ausaz: «Kondaira hau kontatu egiten zen herrian, eta niri bertako emakume batek kontatu zidan, Miren Fachadok. Erdi ahaztuta nuen, baina ipuin hau idazten hasi nintzenean, burura etorri zitzaidan. Orduan berriro bildu nintzen Mirenekin [Idoiaren izeba da], eta berriro kontatu zidan hari txikitan kontatzen zioten kondaira».\nBokalearen bestaldean kokatzen den kondaira bat da, «oso bitxia eta polita». Istorioa, beldurrezkoa, Platape deritzan inguruan gertatzen da. «Euskaldunon kultur imajinarioan, euskaldunak beti baserritarrak direla ematen du. Ipuin guztiak baserrietan kokatuak daude, eta kondairak ere bai. Lamiak, basajauna… dena da barrualdekoa», ohartarazi du Cesek. Baina sanpedrotarrak beste ikuspegi bat du: «Arrantzaleak ere izan gara eta bagara, eta arrantzaleen inguruan ere badira istorioak, eta itsas ondoan kondairak». Horregatik jaso dute kondaira argitalpenean, eta horregatik du Miren izena ipuinean agertzen den emakumeak, kondaira kontatu dien emakumearen omenez.\nIpuinen osagarri, azkenik, hiztegi txiki bat txertatu dute, itsasoa, arrantza, eta arraunaren munduari lotutako hitzekin.\nEgileek, hasiera-hasieratik babes eta laguntza handia izan dute. Liburuaren finantzazioa «diputazioak zuzendutako crowdfunding edo mikromezenasgo kanpaina baten bitartez lortu» zutela jakinarazi du Larrañagak, jarraian mikromezenasgo horren baldintzetako bat gogorarazteko: «Jendeak ematen dizuna, gerora, zuk ere nolabait bueltatu behar duzu».\nBi epe zituen crowdfunding kanpainak, gutxieneko diru kopurua lortzeko 40 egunetako epea bat, eta ondoren beste 40 egun. San Pedroko egitasmoak aurreikuspen guztiak hautsi zituen, dirutan ezarritako helburua bikoiztuz. «Egia esan, horrek gainditu egin gintuen. Espero genuen jendeak dirua jartzea eta kolaboratzea gurekin, baina hainbesterako eta hain azkar, ez, egia esan».\nBultzada handia eman zien horrek, Larrañagak aitortu duenez: «Guk bagenuen ilusioa, ilusio handia, baina jendeak hain ondo hartzea eta hain pozik… Guretzat bultzada handia izan da».\nBaina, zama ere sentitu dute sortze prozesua bitartean, ardura eta erantzukizun handia. «Luze joan da, eta momentu batzuetan larri ere ibili gara. Proiektua iazko maiatzaren hasieran aurkeztu genuen webgunean, eta ekainean aukeratua izan zen», gogoratu dute. «Orain gai gara mikromezenasgoa zer den azaltzeko, baina orduan, ideiarik ez genuen. Azkenean haritik tira eta tira, argitu genuen arte».Bide horretan bidelagun asko izan dituztela ere gaineratu dute, udako arratsaldetan Piña Kurdin elkartera biekin lanera bildu den boluntario desinteresatu askori esker onez.\nHerritarrei itzuli nahi\nHerriaren laguntzaz eraikitakoa, herritarrei itzultzea dute hurrengo erronka, eta horretan buru-belarri ari dira jada. Liburuaren lehen aurkezpena San Pedroko Arrantzaleen Kofradian egin zuten eta eta han bizitutakoak ez dituzte erraz ahaztuko: «Oso-oso egun polita izan zen. Kofradia txiki geratu zen, jendez gainezka. Batzuk ezin sartu geratu ziren».\nOrduan aurkezpenera sartzeko aukera izan ez zutenek hilaren 23an izango dute bigarren aukera, Errenteria-Oreretan, Santxo Enea kaleko 14. zenbakiko Noski liburu denda berrian.\n«Asko jaso dugu, eta orain gure asmoa eta ilusioa da jendeari asko bueltatzea» nabarmendu du Larrañagak. Esku artean proiektu gehiago dituztela iragarri dute sanpedrotarrek. Horiek, baina, ezin gehiago zehaztu artean iragarri.\nKemena eta ilusioa erruz dituzte, eta horregatik, ziur, trapalla baretzerako izango dutela berriz ere zer kontatu, akaso deabrua Platako farolaren amildegian gora desagertzerako, zaldiz, barre algaraka, beldurgarri…\nTestua. Gema Ces Alkorta.\nMarrazkiak. IdoiaLarrañaga Fachado.\nArgitaratzailea. Arando Txiki Kultura Ondarea Babesteko\nInprimaketa eta maketazioa. Antza Komunikazio Grafikoa.\nLege gordailua: SS-1280-2017.\n2015. urtean sortu zuten San Pedron ‘Zu etxerako, Manuel’ iniziatiba\n«Aita Manueli merezitako aitortza egin asmoz» sortu zuten duela hiru urte San Pedron Zu etxerako Manuel iniziatiba, San Pedroko patroi mitikoenaren historiaren transmisioari eutsi asmoz.\nIniziatiba sortuz geroztik urtero antolatu dute Aita Manuel Eguna, azkena lehengo irailaren 16an, Manuel Arrillagak patroi bezala lehen Kontxa irabazi zuenetik 100 urtera. Herri antzerki baten bidez garaipen hura gogorarazi zuten.


Madrilekin negoziatzean «tinko» aritzeko eskatu dio Geroa Baik PSNri | Politika | Berria\nBixente Serrano Izko zena gogoan izan zuten atzoko ekitaldian. Irudian, Koldo Martinez harmailan, txaloka. IÑIGO URIZ / FOKU Tamaina handiagoan ikusi\nKoalizioa osatu zeneko hamargarren urteurrena ospatu zuen Geroa Baik atzo, Iruñeko Baluarte jauregian. Uxue Barkos eledunak aipatu zuen hamar urte horietan elkarrizketaren aldeko apustua egin dutela, eta, «anbizioarekin, kontsentsurako ahalmena» erakutsi dutela. Haren irudiko, jarrera hori ezinbestekoa da autogobernuaren defentsan. Madrilen aurrean «tinko aritzeko» eskatu dio gobernuko bazkide PSNri, hala Hitzarmen Ekonomikoko ekarpenaren kalkulua nola Europako funtsak negoziatzeko.\nBarkosek atzo nabarmendu zuen koalizioa are indartsuago egitea dutela helburu, baina onartu zuen orain arteko ibilbidea motza dela: «Hamar urte ez dira asko indar politiko baten historian, baina ezin dezakete askok esan demokratikoki eragiteko erakutsi dugun ahalmena izan dutela». Aurreko legealdian «benetan gobernu aurrerakoi eta plural bat» osatu zela azaldu zuen, eta «aldaketak» aurrera jarraitzen duela uste duela, «gorabehera batzuekin bada ere». Euskararen arloan pausoak eman direla esan zuen, nahiz eta batzuek konfrontazioa «zatitzeko» erabili. Alderantziz, Barkosek uste du «baztertuak euskaldunak» direla, eta politika horiek amaitzearen aldeko apustua berretsi zuen atzo. Unai Hualde Napar Buru Batzarreko presidentearen ustez, Geroa Baik «aldaketa tinko eta iraunkorra» ordezkatzen du, eta EAJk haren alde egiten duela ziurtatu zuen.


Izokin Venezuelarra - Diario de Noticias de Navarra\npor aitzol elizaran 08.02.2020 | 16:31\nGaurtik aurrera nire etxeko enperadore izendatzen dut nire burua. Aliatu indartsu bat besterik ez dut behar, edo beno, gutxienez kontrako boto gehiegi ez ditut izango. Momentuz nahikoa dut titulu horrekin, baina oso gora etortzen banaiz agian nire herriko alkate ere izendatuko naiz, ondoko herriko alkatearen lagun-tzaz edo baita lehendakari ere, ziur Revillak esku bat botako didala horretan, ETB ikusten jarraitzearen truke. Antxoa ederrak jasoko nituzke bueltan gainera.\nVenezuelan gertatu berri da horrelako zerbait, nahiz eta egoera oso bestelakoa den, Guaidó asanblada nazionaleko buruak bere burua presidente izendatu du, eta noski, Madurok ez du begi onez hartu. Ez dakit zein bide hartuko duen honek guztiak, baina gertatu orduko gizon laranja ilehoriak muturra sartu zuen, eta horrek ezer onaren esperan-tzarik ez du pizten nigan. Jaiotzez mesfidatia izango naiz akaso.\nUrrutiko intxaurrak dira hauek Trump-en-tzat, eta ez dakit nola ausartzen den sikiera nazioarteko gaietan muturra sartzen, eta poltsikoa ere ziur aski, etxean bertan bere gobernua geldituta duenean, kongresuak migrazioaren aurkako hormarentzat diru laguntzarik ematen ez diolako, finean. Milaka langile soldatarik gabe hilaren bukaeran berak pareta altxa behar duelako. Baina tira, denoi egiten zaigu errazagoa bizilagunaren arazoak konpontzea, gure etxekoak baino.\nNazioartean etengabe lagunak egitea ez da preseski Estatu Batuetako presidentearen ezaugarri nagusia, zerbaitengatik zen bere kanpainako lelo nagusietako bat Make America Great Again, eta ez Make Friends Everywhere. Boterea hartu zuenetik ez da hilabeterik pasa Txina, Kanada, edo Europar Batasuneko edozein herrialderekin liskarrik izan gabe, eta bai, agian Estatu Batuek beharko zuten barne eraldaketa bat, edo industriaren berpizte bat, baina ezin ahaztu aldi berean orain gaizki konpontzen diren herrialde horiek direla etorkizunera begira laguntasun estrategikoak eskainiko dizkiotenak. Ez baitago herrialde, ez pertsona, ez ezer aurrera egingo duenik bere bakardadean. Harroputzetan harroputzenak ere ulertuko luke hori bost minutu pentsatzen jarrita.\nBeste aldean Venezuelak ere ez ditu aliatu gehiegi ordea, eta ziur aski, lehenago edo beranduago inguruko herrialdeekin pareka-tzera joko du lehen aipatutako arrazoi beragatik, bakardadeak pobreago egiten gaituelako, isolatuago. Txirotasun mailak behera egitea lortu zuten Chaves-en gobernupean, berdintasun handiagoa lortua zen, beti ere Hegoamerikaz hizketan ari garela ahaztu gabe, baina ibaiko ur korrontearen aurka joatea nekeza bada edozeinentzat pentsa urak hazita datozenean kontran. Ez du lan erreza ardo koloreko izokinak.


Lihoaren inguruko azalpenak - Ahotsak.eus\nHizlaria(k): Agiriano Zubia, Andres ; Goiz Urgumez, Maria\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ESK-003-002 kodeko bideoa nahi duzula aipatzea: ahotsak@ahotsak.eus\nLihoa (linua) trangatzen zenean erronda galantak egiten ziren. Mutilek amandrearen trapu zaharrekin kopin handi bat egiten zuten.\nElkarrizketatzailea(k): Ainhoa Segura\nData: 2002(e)ko abenduaren 06a\nGaia(k): Baserria » Baserriko lanak » Baserriari lotutako lanbideak , Familia eta harremanak » Lagunartea eta familia » Gaztetako ibilerak\n- Ta gero [liñu-…] eitten zan errondie. Gurian arditeixen, garbi-garbi eindde egoten zan ta mutillek-eta etorten zien kuadrillie, ferixatik igual, ta atsuek eta danak dantzan! Juerga ona pasetan zan, ba! Bai. Oso umore onien egoten zan, oin baiño umore hobien orduen.\n- Amandrie bizi zan artien ta bi hemengo [barri baekixen], etorri ta amandriei eskatu erropa zaharrak, hola, txaketak, tokillak eta buruko pañelua ta muñeko haundi bat ein harek trapuekin ta ondio hor dao armaixuen. Baiña [ez dakit…]. Ha euen han, [han] zabaldu atie ta [han bautizau eitten euen]. Ene zelako barriek, baiña! Enee!\n- Gaixe kanbixau ein dozu, ama. […]\n- Aldeidak hortik! Bestieri esaten otsen: “Ijitto baten frakak…”, ez, “Sarjento baten polaiñak ta ijitto [baten] frakak daukek ta fan hai”. Alanbren baten apurtu ein jakon bidien ta “Sarjento baten polaiñak eta ijitto baten frakak”, fuera, hi! [Haik] beste bixek umie bautizetan. Enee! Baiña juerga bat…!\n- Ama, baiña esplikau biher dotsazu! Liñuen zera esplikau biher dotsazu!\n- Bai, liñuek lan asko, lan asko.\nZestafen euskaldunik ez\nLihozko izarak eta lixiba\nJoaten ziren lekuan erromeria jartzen zuten\nPasieran, kartetan eta dominoan\nZuhaitzak moztearen inguruko azalpenak\nBere kasa dantzan


Breukink – Tropela.eus bloga\nIragan Italiako Giroak irudi gogoangarri asko utzi zizkigun, Iban tropelkideak joan den asteko artikuluan aipatu bezala. Hala ere, lasterketan izango zuen garrantziagatik, esan liteke Steven Kruijswijk-en erorikoa eta bere ondorengo helmugaratzea izan zela aurtengo edizioko irudia. Lasterketa oso baten erdibidekoa suposatu zuen, LottoNL – Jumbo taldeko gizonaren agintaldiarekin bukatu eta bere gainbehera ekarriko zuena, eta horrekin batera Vincenzo Nibaliren susperraldia ahalbidetuko zuena.\nKolpe fisikoa bera baino psikologikoa gainditzeko lana hartu beharko du Kruijswijek. Aurreneko itzuli handia hain gertu izan eta horrelako zorigaiztoko akats batengatik galtzeak benetan izan behar duelako gogorra. Eta txirrindulariaz beraz gain, Herbeheretan ere atsekabez ikusi izango zuten seguru asko Giroaren amaiera. Iaz Tom Dumoulin 35 urteko izurriari amaiera ematetik hain gertu egon ostean, bazirudien aurtengoak behar zuela Joop Zoetemelk handiaren lekukoa hartzeko unea. Baina esan bezala, ez zen horrela izan. Continue reading “Zoetemelken itzal luzea”\nBidaltzailea:Hibai 2016-06-06 2016-06-06 Hemen argitaratua:Analisia, Espainiako Vuelta, Frantziako Tourra, Iritzia, Italiako Giroa, TxirrindularitzaEtiketak: Breukink, Gesink, Jansen, Kruijswijk, Kuiper, LottoNL, Nibali, Raas, Tom Dumoulin, ZoetemelkUtzi iruzkina Zoetemelken itzal luzea bidalketan


Irekia Eusko Jaurlaritza - Gobierno Vasco :: Lehendakariordeak "ekintzailetza kolektiboaren garrantzia" nabarmendu du talentua atxikitzeko eta erakartzeko\n<iframe src="https://www.irekia.euskadi.eus/eu/embed/videos?video_path=2021%2F06%2F09%2Fnews_69795%2Fhtml5%2Fmendia_gaztenpresa.mp4" width="320" height="210" allowfullscreen></iframe>\nLehendakariordeak "ekintzailetza kolektiboaren garrantzia" nabarmendu du talentua atxikitzeko eta erakartzeko Iturria: Irekia\nGAZTENPRESA_2106091.jpg Iturria: Irekia\nGAZTENPRESA_2106094.JPG Iturria: Irekia\nGaztenpresa 2020 Memoriaren aurkezpenean azpimarratu duenez, Euskadik potentzial handia du, "baina ezin da talentu horietako bakar bat ere alferrik galdu"\nLehendakariorde eta Lan eta Enpleguko sailburu Idoia Mendiak "ekintzailetza kolektiboa" beharrezkotzat jo du talentua atxikitzeko eta erakartzeko, eta Euskadik potentzial handia duela defendatu du, baina "ezin da gaur egun adierazteko zailtasun handiagoak dituzten talentu horietako bakar bat ere alferrik galdu: emakumeak, 45 urtetik gorakoak, gazteak edo dibertsitate funtzionala duten pertsonak".\nMendiak Gaztenpresa 2020 Memoriaren aurkezpenean parte hartu du Bilbon. Bertan, Laboral Kutxaren enplegurako fundazioak iaz egindako jarduera jasotzen da, bai eta enpresa berrien eta sortutako lanpostuen xehetasunak ere. Ildo horretan, Gaztenpresa Fundazioak ekintzailetzari laguntzeko estrategia orokor batean betetzen duen zeregina nabarmendu du. Estrategia horren helburua da "gauzak errazagoak izatea ideiak errealitate bihurtzera ausartzen direnentzat, aberastasuna eta enplegua sortzen duten heinean".\nLehendakariorde eta Lan eta Enpleguko sailburuak arlo honetan Eusko Jaurlaritzak planifikatuta dituen jarduerak berrikusi ditu, eta, zehazki, bere sailetik (Enpleguaren eta Gizarte Ekonomiaren zuzendaritzetatik eta Lanbidetik) aurrera eramaten ari direnak. Enplegu zuzendaritzak 8 milioi euro baino gehiago izango ditu aurten, hainbat bideren bitartez; laguntzarik berritzaileenak izango dira, batetik, emakumeen ekintzailetza sustatzeko eta enpresa eta erakundeetako zuzendaritza-organoetan emakumeen talentua txertatzeko eta, bestetik, zainketen eta Silver Economyren eremuan aukerak detektatzeko. Gizarte Ekonomiaren zuzendaritzak, bestalde, 2,7 milioi euro baino gehiago ditu kooperatibek edo lan-sozietateek eskaintzen dituzten formulentzat. Eta Lanbidek 5,3 milioi inguru ditu ekintzaileei laguntzeko. Gogorarazi duenez, ekintza horiek helburu bikoitza dute: arlo publikotik ekintzaileek behar duten laguntza bultzatzea, "porrotaren beldurra gainditzeko".\nEraldaketa demografiko, energetiko eta soziosanitarioen eraginez erabateko iraultza jasaten ari den ekonomia batean agertuko diren aukera berrien aurrean, Mendiak adierazi du beharrezkoa dela "talentua atxikitzea eta erakartzea"; horretarako, kalitatezko enplegua sustatzen duten formulen artean, arlo publikoaren eta pribatuaren arteko lankidetzaz gain, "ekintzailetza kolektiboa" ere bultzatu beharko da, alegia, ekin nahi dutenen arteko lankidetza sustatu beharko da proiektuetan.\nmendia_gaztenpresa_eu.mp3 behera kargatu (2 MB)\nintervencion_mendia_gaztenp... behera kargatu (7 MB)\nmendia_gaztenpresa_eu.mp4 200 MB


itsasoan bizi den ugaztun handia, zetazeoa\nBalearen ekonomia eta ehizaAldatu\nBalearen parte guztiak aprobetxatzen dira. Hala, lumera, gihar eta hesteetatik xaboiak egiten dira; gibeletik, olioa; guruinetatik, intsulina, kortisona eta beste hormona batzuk lortzen dira; eta haragia jateko oso estimatua da. Gaur egun, garai bateko eskuzko arpoiaren ordez, arpoi leherkaria jaurtitzen zaio kanoi berezi batez. Kanoi hori 1860an asmatu zen; ordurako, ordea, hainbat balea espezie galtzen hasiak ziren.\nNazioarteko hainbat hitzarmen izenpetu dira bale-arrantza debekatzeko. Gaur egun, ia munduko herrialde guztiek akordio horiek sinatuta dauzkate; hala ere, balea harrapatzen segitzen da eta galtzeko arriskuan dago. Norvegia, Japonia eta Groenlandia herrialde ehiztari nagusiak dira.\nLiteraturan eta zinemanAldatu\nAzken aldaketa 24 otsaila 2022(e)an, 10:49(e)tan\nOrriaren azken aldaketa: 24 otsaila 2022, 10:49.


Google Translate: 24 hizkuntza gehiago, eredu berri batekin Sustatu.eus - Teknologia albisteak\nTeknikoki ere mugarri berria ezarri du Google gehikuntza honekin, ohar honetan azaldu dutenez. Adimen artifizialean oinarritutako Zero-Shot Machine Translation erabiliz lortu dute hizkuntza hauek itzultzeko gaitasuna, eta bere ezaugarri nagusia da corpus elebidunak erabili gabe funtzionatzen duela sistema horrek. Hau da, aymara testuak bakarrik erabilita lortu du Googlek (diotenez) hizkuntza horren modeloa eraiki, eta itzulpenetarako gaitu.\nIruditu zaigu modelo horrek baduela erlaziorik Mikel Artetxe informatikari euskaldunaren lan eta tesiarekin (Itzulpen automatiko gainbegiratu gabea), non korpus elebidunik gabeko hizkuntza txikientzako itzulpen automatikoko prozedura bat landu zuen. Artetxe Facebook-Metako adimen artifizialeko adarrean ari da lanean orain, ez Googlen.\nAproba egin dugu, Googleren iragarpeneko testu bat aimara hizkuntzara itzultzen, eta gero hori euskarara. Hemen pantaila irudiak:\nEsaldi bat berezi samar geratu da euskaraz, "hurrengo eguneratzean gaua laguntzen lagundu nahi baduzu...", baina tira, hainbestean.\nIkusi dugu https://translate.google.es/ helbidean daudela jada hizkuntza berriak, ez ordea bilatzaileko orri nagusian integratutako Translate leiho txikiagoan. Gehitutako hizkuntzak hauek dira:\nAssamera, 25 milioi hiztun Indian.\nAimara, 2 milioi hiztun, nagusiki Bolivian.\nBambara, 14 milioi hiztun Mali eta Senegalen.\nBhojpuri, 50 milioi hiztun India, Nepal eta diasporan.\nMaldivera edo Dhivehi delakoa, 300.000 hiztun, Maldivetako hizkuntza nazionala.\nDogri, 3 milioi hiztun India eta Pakistanen,\nEwe, 7 milioi hiztun Togo eta Ghanan.\nGuaraniera, 7 milioi hiztun, Paraguaiko hizkuntza indigena eta nazionala.\nIlocano, 10 milioi hiztun Filipinas iparraldean.\nKonkanera, 2 milioi hiztun, Indian, Goa inguruan.\nKrio kreolera, Sierra Leonako hizkuntza nagusia.\nKurduera (Sorani aldaera), 15 milioi hiztun Irak eta Iranen.\nLingala, 45 milioi hiztun, Kongoko hizkuntza nagusia, inguruko herrialdeetan ere mintzatzen dena.\nLuganda, 20 milioi hiztun Uganda eta Rwandan\nMaithiliera, 34 miloi hiztun Indian.\nManipurera, 2 milioi miloi hiztun Indian.\nMizo, 830.000 hiztun Indian.\nOromoera, 37 milio hiztun Etiopian eta Kenian.\nKitxua, 10 milioi hiztun Perun, Andeetan oro har eta diasporan,\nSanskritoa, Indiako antzinako hizkuntza klasikoa (bertako "latina"), 20.000 hiztun ere izan ditzakeena.\nSepedi edo pediera, 14 milioi hiztun Hego Afrikan.\nTigrinya, 8 milioi hiztun Eritrea eta Etiopian.\nTsonga, 7 milioi hiztun Hego Afrikan eta inguruko herrialdeetan.\nTwi, 11 milioi hiztun Ghanan.\nEuskarak 12 urte juxtu daramatza Google Translaten, 2010ean gehitu zuten. Orduan halamoduzko kalitatea zuen, baina gero asko hobetu du; hala ere, uste dugu Elia.eus edo Batua.eus bezalako tresnak, Euskal Herrian sortuak, hobeak direla Google baino.


Alicia Amo: «Inoiz egin ez ditudan gauza asko egin ditut obra honetan» | Kultura | Berria\nDonostiako 79. Musika Hamabostaldia. Alicia Amo. Sopranoa\n«Inoiz egin ez ditudan gauza asko egin ditut obra honetan»\nMusikari lotutako ibilbide esanguratsua osatu du Alicia Amok. Sopranoa da, eta La Fura dels Baus konpainiaren ikuskizunean ariko da gaur kantuan. «Oso dibertigarria» izan dela esan du.\nIzen handiko sopranoa da egun, baina Alicia Amok biolinista gisa hasi zuen ibilbidea, Musikene eskolan. Urte batzuen ostean, kantuari aukera bat eman zion, eta gaur egun horretan dihardu buru-belarri. Europako hainbat orkestrarekin aritu da, eta talde bat ere badu: Musica Boscareccia. La Fura dels Baus konpainiaren Kreazioa ikuskizunean ariko da gaur Donostian, Kursaaleko auditoriumean.\nKreazioa munduaren sorreraren inguruan Haydnek sortutako unibertsoan dago oinarritua?\nHori da. Genesia da, baina La Fura dels Bausek bere interpretazio berezia egiten du, errefuxiatu batzuen istorioan oinarritua. Oso istorio bitalista eta baikorra da, eta ez da kreaziora mugatzen; beste gai batzuk ere jorratzen ditu.\nNolakoa da obra musikalki?\nNik bereziki gustuko dudan musika estilo bat da, eta, gainera, Haydnen obra onenetariko bat da. Hain zuzen, hark obra bikaina egin nahi izan zuen, etorkizunean oroituko zutena. Niretzat, sekulako gozamena da hori abestea.\nLa Fura dels Bausek ikuskizun bereziak egiten ditu: ikusgarriak, elementu askorekin... Obra hau ere horrelakoa da?\nBai, denbora osoan energia eta bizitasun handia dago taula gainean. Hala ere, obra honek berezitasun bat du beste batzuen aldean: une ikusgarriak ditu, baina, aldi berean, oso fina da. Momentu intimo eta delikatuak daude, hala nola Evaren eta Adamen jaiotza; eta kolore zuria gailentzen da.\nNolakoa izan da zuretzat obra prestatzeko esperientzia?\nGogo izugarria nuen obra hau egiteko. Ahots aldetik ezin hobe datorkit; halako errepertorioak egitea asko gustatzen zait. Bestalde, La Furaren produkzioa berezia da, eta nik inoiz egin ez ditudan gauza asko egin behar ditut: adibidez, igerileku batean apnean egon. Gainera, jantziek asko pisatzen dute, eta hori gaizki eraman nuen hasieran. Obrak asko eskatzen du fisikoki, baina horrek dibertigarri egiten du.\nZuk balleta ere egin zenuen; horrek lagundu dizu?\nAspaldi utzi nuen, baina egia da horrek agertokirako tresna pila bat eman dizkidala, kantuko karreran irakasten ez dituztenak.\nNolakoa da La Fura dels Bausekin lan egitea?\nIzugarri gustatu zait; oso dibertigarria da. Gainera, zoragarriak dira arlo pertsonalean; ni liluratuta nago teknikariekin. Hasieran, zortzi metrora igo nindutenean, ikaratu egin nintzen. Baina haiek ezagutzean eta zein jatorrak eta profesionalak diren ikustean, beldurrak eta bertigoak joan egin zitzaizkidan.\nNola erantzuten dute ikus-entzuleek obra ikustean?\nNik soilik El Escorialen egin dut, baina jendea poz-pozik atera zen; erantzuna oso ona izan zen.\nDonostian ikasi zenuen, Musikenen. Nola bizi duzu orain Musika Hamabostaldian izatea?\nSekulako ilusioa egiten dit. Jaialdiak duen ospeaz gain, niretzat Donostia hiri berezia da: horrenbeste gauza bizi izan ditut han... Han nengoenean, biolina jotzen, inola ere ez nuen pentsatuko soprano moduan abestera itzuliko nintzenik. Ez dakit zenbat aldiz joango nintzen garai hartan Kursaalera, iluntzea ikustera; eta orain, begira. Hori pentsatzen dudanean, esaten dut: «Bizitzak gauza zoragarriak ditu».\nHasieran, biolina ikasi zenuen, Burgosen eta Musikenen. Nola heldu zinen soprano izatera?\nMusikenen egon ondoren, Grazen [Austria] jarraitu nuen. Han nengoela, kantu proba bat egitera animatu nintzen, eta hartu egin ninduten. Hango unibertsitatean sartu nintzen, baina ez zitzaidan gustatu; hortaz, Espainiara itzuli nintzen. Basileako [Suitza] irakasle bat ezagutu nuen, oso irakasle ona; beraz, kantuari aukera bat ematea erabaki nuen. Basileako Cantorum eskolan egon nintzen lau urtez. Han ikasitakoarekin eta nire kabuz bilatu nuenarekin, estilo asko neureganatzea lortu nuen.\nGaur egun, zein toki du zure bizitzan biolinak, eta zein kantuak?\nBasilean nengoela, biolinak garrantzi handia izan zuen nire bizitzan. Gero, Espainiara itzuli nintzenean, biolinista gisa ezagutzen ninduten hemen, baina jarduera asko izan nituen abeslari moduan hasieratik. Beraz, gero eta denbora gutxiago nuen biolinarekin aritzeko. Orain, ahal dudanean jotzen dut, asko gustatzen baitzait, baina ez dut horretan aritzeko denborarik ez energiarik.\nBaduzu etorkizuneko helbururik ?\nBadago bete nahi dudan gauza bat: Mozarten opera rol guztiak egitea. Nire burua oso prestatua ikusten dut horretarako, baina aukerak azaldu behar dira. Oxala!


Ondarroako eta Lea-Artibaiko artistak plazara Kultur Uherin - Deia\nUztailaren 30etik abuztuaren 31ra bitartean tankera ezberdinetako 15 ikuskizun eskainiko dira frontoian\n– i. f. 25.07.2020 | 00:15\nOndarroako Udaleko ordezkariak, kultur egitasmoa aurkeztu zutenean. Argazkia: O. U.\nOndarroa – Herriko eta eskualdeko artistak izango dira protagonista Ondarroan aurten sortutako Kultur Uheri egitasmoan. Jakinda Andra Mari jairik ez dela izango, kultur eskaintza alternatiboa osatu dute uztailaren 31tik abuztuaren 30era bitartean, "herriak askotariko kultur ekimenez gozatzeko". Koronabirusak eragindako osasun-neurriak zorrotz beteta, frontoian eta herrian zehar 15 emanaldi izango dira eskuragai. Dan-tza, musika, zinea, antzerkia, herri kirola edota herri ginkana, besteak beste, proposamenetaz gozatzeko aukera ematen duten sarreren salmenta abian jarri dute jada.\n"Ekimen hau antolatzeko bi arrazoi geneuzkan mahai gainean: alde batetik herritarrek kultura kontsumitzeko nahia eta jaietan ezin egin ahal izatea, eta bestetik, kultur arloko profesionalek koronabirusak eragindako larrialdi egoeran jasan behar izan duten egoera txarra" arintzea, Aritza Aristondo kultur zinegotziak azaldutakoaren arabera. Arrazoi biak uztartuz ostiral, larunbat eta igande arratsaldeetan zer egin izango da Ondarroan. Datorren asteburutik hasita –Tio Teronen Semeak arituko dira ostiralean; Biren eta Patxi Saiz musika emanaldiak larunbatean eta herrian zehar pista jolada eta ginkana berezia igandean–, Kultur Uherik jarraipena izango du asteburuero.\nKultur Uherik abuztuaren 7, 8 eta 9an izango du segida. Ostiralean Iñaki Maruri, Mitxel Santa Marina eta Ismael Pereiraren ikuskizuna izango da; larunbatean Trapu Zaharrak taldearen antzerkia, eta azkenik, igandean umeentzako ikuskizuna izango da frontoian. Hurrengo asteburuan Dantzarte eta Lasala konpainiaren dantza ikusteko aukera izango da, ostean –larunbatean– Mutrikuko Musika Banda arituko da, eta igandean Panta Rhei an-tzerki taldea izango da. Ondarroko udako kultur egitasmoak segida izango du abuztuaren 21ean, Garoaren musikarekin; abuztuaren 22an herri kirolen saioarekin, eta abuztuaren 23an, umeentzako ikuskizun batekin. Azkenik, abuztuaren azken asteburuan beste hioru hitzordu izango dira: Nagore Leon eta Itziar Saenz de Ojenen antzerki emanaldia, emakumeen bertso saio musikatua eta umeentzako zine emanaldia.\nBehar bezalako neurriak hartuta –frontoien edukieraren %60a baino ez da beteko ekitaldi bakoi-tzean–, Udalak salgai jarri ditu ikuskizun guztietarako sarrerak. Turismo Bulegora jo beharko dute interesa dutenek, 10.30etik 14.30era eta 16.30etik 20.30era. "Persona bakoitzak ikuskizun bakoitzerako lau sarrera erosi ahal izango ditu gehienez", eta sarreren prezioa "bi eurokoak izango dira; euro bat umeen ikuskizunetan", gaineratu dutenez.\n"Egoera zelakoa den ikusita" ez da Andra Mari jairik ospatuko.


Euskararen normalizazioa | Gamintza\nKategoriaren artxiboa: Euskararen normalizazioa\nSoziolingustika apur bat, eta euskararen biziberritzean egiten diren urratsei buruzko albisteak.\nDurangoko Berbaro euskara elkarteak 30 urte bete ditu aurten, eta hori ospatzeko hainbat egitasmo antolatuko ditu urte osoan zehar. Udaberrian kultur ekintza interesgarriak eta egun osoko jaialdia izango dira; ekainaren 1eko jaialdian Durangoko euskaltzaleak batu eta elkarrekin egun eder bat pasatzeko gonbidapena egin dute.\nHementxe dauzkazue egitarauak:\nEta urteurren jaialdiko egitarau osoa. Bazkarirako txartelak salgai daude!\nKategoria Durangon bertan, Euskararen normalizazioa, Kultura 10 maiatza, 2019 egilea Durangoko Udaleko Euskara Zerbitzua.\nKorrika badator! Parte hartu ‘Egin klika!’ lehiaketa berezian!\nAste bi barru, apirilaren 4an irtengo da Garestik 21.Korrika. Ehundaka kilometro egin eta gero, Durangora apirilaren 13an helduko da, 19:00ak inguruan, eta biharamunean, apirilaren 14an iritsiko da helmugara: Gasteizen jai erraldoi batekin agurtuko dute euskararen aldeko lasterketa. (Hemen duzue 21.Korrikako ibilbidea)\nKorrika datorrela eta, lehiaketa berezia antolatu dugu aurten. Bost galdera hauek erantzuteko prest? Erantzuten duzuenon artean Korrikako materiala eskuratzeko 50 euroko bonoa zozkatuko dugu!\nErantzuteko, post honetan iruzkina idatzi dezakezue edo trebatzailea@durango.eus helbidera bidali erantzuna.\nKategoria Durangon bertan, Euskararen normalizazioa, Udal langileon berri, etiketak klika, Korrika, lehiaketa, 21 martxoa, 2019 egilea Durangoko Udaleko Euskara Zerbitzua.


English Bull Terrier: Ezagutu arraza honen ezaugarriak eta zainketa | Txakurren Mundua\nLourdes Sarmiento | | Txakur orokorrak\nGai honi buruz jakin beharko zenukeen zerbait bada, hori da ziztatzeko joera jakin bat duHori dela eta, garrantzitsua da jostailuak izatea txakurkumea denez, horrek gehiegizko energiatik askatuko baitu eta zure etxeko objektuak ez suntsitzen lagunduko zaitu.\nLasterketa guztiak bezala, trebakuntza beharrezkoa da ohitura onak ziurtatzeko eta aginduak betetzen dituzula. Bull Terrier ingelesa lehen instantzian ematen diren oinarrizko aginduei erantzuten dien txakurra da, gero konplexuagoetara egokituko da.\n2 Bull Terrier ingelesaren tenperatura\nArraza honek nahiko gosea izaten du normalean, hori bai aukera ematen badio ahal duen guztia jango du, beraz, osasunerako beste gaixotasun delikatuago batzuetara arreta zaitzaketen gizentasun arazoei adi egon behar duzu. Elikadura ona izatea komeni da.\nEz sartu zigor metodoak, geroztik arraza honek berez ez ditu forma horiek bereganatzenZenbait erasokortasun aktibatzeko arriskua ere baduzu. Gainera, arraza honen sozializazioa txakurkume batetik egin behar da, familiarekin eta beste animaliekin elkarrekintza ona izan dadin, horrela atzerapen posibleak izateko arriskua minimizatuz.\nBere historiako ale honek aurrekari mingarriak ditu eta tristeak diren Zezen arraza guztietarako ohikoa da txakurren borrokak, animalia hauentzat kaltegarria den jarduera.\nOro har, buruz da arraza zertxobait sendoa eta gihartsuaBere burua zertxobait bitxia da, forma obalatua du eta bere belarri triangeluarrekin batera itxura berezia ematen dio.\nBere sudurra beltza da, masailezurra biziki indartsua da, begi ilunak kolore marroiak aurkitu ahal ditu itxura oso ziurra eta erabakigarria. Bere isatsari dagokionez, Bull txakur guztien antzera aurkezten du, amaieran oso zabalak eta estuak.\nBere armarriaz hitz egiten badugu, itxura zakarra eta distiratsua du, normalean zuria da, eta zenbait espezie ditu aldaerak dituztenak orban marroiak, ilunak edo beltzak.\nBull Terrier ingelesaren tenperatura\nArraza hau ondo entrenatuta badago, txakur lasaia izango da jendearekin Leiala eta oso lotuta dago familiako nukleoarekinBabes sen berezia ere badute, beraz, haien ausardia baloratzen da, baina ez dira batere erasokorrak.\nEra berean, sozializatuta egotea, izaera sendoa dutelako, bat-bateko edo ustekabeko mugimenduen aurrean duten erantzuna ezin da ahaztu, ez maltzurra. Baina kasu horretan seme-alabekin badago, ez ahaztu une oro gainbegiratu eta gainbegiratu.\nGainera, burugogorrak dira adimen handia izan arren eta ikasteko gaitasuna, baina kontuan hartu behar duzu haien prestakuntza konplexua izan daitekeela. Erraz distraitu ohi dira, iraunkortasun eta diziplina handia behar dute eta eskatzen dute.\nBestalde, ez dira bakardadea gustuko duten animaliak. Familiaren nukleoari lotzen zaizkio eta, beraz, konpainia asko eskatzen dute.\nOngi sozializatuta badago, txakur orekatua eta maitagarria izango da. Leiala eta familiarekiko lotura du, konpainia maite du eta beti gainean daudela.\nBabes handikoa baina batere oldarkorra ez izateko sen handia du. Haurrekin jolasten aurkitzen bazara, utzi zaintzapean bere portaera egokia izan arte.\nZaintza-txakur bikaina da. Bull Terrier ingelesa haurrak dituzten familientzako maskota adoragarria da. Beste txakur batzuekiko harremanaren kasuan, zuzen hezten bada arazorik gabe ikasiko du elkarreragiteko, oso lurraldea den arren.\nJarri ilea maiz garbitzeko ohitura. Jarri arropa epela berokia oso motza duelako tenperatura baxuen aurrean zaurgarria da.\nOso aktiboa denez, paseo, jolas eta txakur kirol ez intentsiboekin baliatu beharko zenuke, osasun arazoak sor ditzakeelako. Galdetu espezialistaari geroztik behar den janariari buruz Oso txakur atsegina da eta gizentasun arazoak izan ditzake.\nJakina, kontuan hartu behar da dieta arraza espezifikoa dela eta kalitate onekoa dela elikadura ona erabakigarria da sasoian eta osasuntsu mantentzeko. Txakur mota hau adinean aurrera egin ahala, delikatuagoak dira, arnas arazoen kasuak agertzen dira.\nKasu horretan, dieta aldatu egingo da zure baldintza fisikoen arabera. Ura ezinbestekoa da hidratatuta mantentzeko, oso aktiboa izateagatik Bull Terrier-ek maiz izaten du beroa.\nBeste alderdi garrantzitsu bat ariketa fisiko osasuntsua eta orekatua da, egunero ordu batzuk jolastu behar baitituzu haurrek jolasten duten moduan gehiegizko pisua izatea saihestuko dugu edo artikulazio atrofia.\nGarbiketa eta bainuari dagokionez, arraza honek ilea urtean bi aldiz inguru botatzen du, beraz, lehen aipatu dugun bezala, eskuilatze on batek berokiaren osasuna laguntzen du.\nKomunari dagokionez, dagozkion xaboiekin eta gelekin garbitu behar dira, alergiak edo narritadurak ez sortzeko. Begiratu belarriak eta belarriak ondo lehortzekohezetasunetik belarriaren infekzioa lor dezakezu.\nBulla terrier ingelesez jotzen diren txakurrek zenbait gaitz izaten dituzte, hala nola gorreria, belauneko luxazioak, alergiak eta bihotzeko arazoak. Gainera oso zaurgarriak izan daitezke intsektuen ziztadekiko, albaitariarenganako bisiten garrantzia beharrezkoa da bizi kalitate ona eskaintzeko.\nArraza honen bizitza itxaropena 9 eta 10 urte artekoa dela zehazten duen inkesta bat dago. Txakurkume guztiak egiaztatu behar dira gorreria bezalako gaitzak ekiditeko.\nIntsektuen eta arkakusoen ziztadek alergiak sor ditzakete eta baita dermatitis akutua ere. Gaitz horiek ekiditeko, saihestu ahal bada intsektu horiekin kontaktua eta kontrolatu haien dieta arrainetan oinarrituta, oilaskoa eta zerealik gabeak.\nBuztana jazartzeko joera konpultsiboa du, beraz, erne egon behar zara min hartu ahal izango balitz.\nBull arraza guztiak bezala, Bull Terrier ingelesa zerbait berezia da, haien energiak eta jarduerak inbidiagarri bihurtzen dituzte eta familiako zaindari gisa. Etxean txakur ezin hobeak bihurtzen dituzte.\nArtikuluaren bide osoa: Txakurren mundua » Txakur orokorrak » Bull terrier ingelesa


Erretinosi pigmentarioa ezagutzera emateko elkartasunezko ekitaldi bat egingo dute azaroaren 1ean - Irutxuloko Hitza : Irutxuloko Hitza\nErretinosi pigmentarioa ezagutzera emateko elkartasunezko ekitaldi bat egingo dute azaroaren 1ean\nAzaroaren 1eko ekitaldia antolatzeko lanetan ibili diren lau lagun. (Argazkia: Nerea Lizarralde)\nErretinosi pigmentarioa zer den badakizu? Gaixotasuna ezagutzera ematen eta kanpaina zabaltzen lagundu nahi duzu? Donostian elkartasunezko ekitaldi bat egingo dute azaroaren 1ean. Kontxako erlojuetan elkartuko dira 11:00etan. Ondarretako tuneletik Saguesera bitarteko ibilbidean zehar kanpainaren sinbolo bihurtu diren kamisetak jantzita ibiliko dira parte hartzaileak. Batzuek korrika egingo dute ibilbidea, beste batzuek oinez… Ez da kirol proba bat izango, garrantzitsuena erretinosi pigmentarioaren gaitzari buruzko informazioa banatu eta sentsibilizazio kanpaina indartzea baita. Azaroaren 1eko ekitaldia prestatzen aritu diren lau lagun elkarrizketatu ditu IRUTXULOKO HITZAk. Ostiraleko astekarian argitaratuko dugu erreportajea, eta bertan irakurri ahal izango duzue ekitaldiaren inguruko informazio guztia, eta erretinosi pigmentarioa duten pertsonek euren egunerokoan dituzten oztopo eta trabak.


Irekia Eusko Jaurlaritza - Gobierno Vasco :: Lehendakaria Antonio Basagoitirekin\nLehendakaria Antonio Basagoitirekin\n\nLehendakaria Antonio Basagoitirekin Iturria: Irekia\n\n\n\n\n\nLehendakaria ia ordu eta erdiz egon da bilera batean Antonio Basagoiti, Euskal Autonomia Erkidegoko Alderdi Popularreko buruarekin; bilera horretan egungo egoera politikoa aztertu dute eta Eusko Jaurlaritzari oinarri parlamentarioa ematen dion hitzarmena, PSE-PP alderdien arteko oinarrizko hitzarmena, zenbateraino ari den betetzen begiratu dute.\nBilera adeitsua izan da, elkarri ulertzekoa; nabarmendu dutenez, oinarrizko puntuak adosteko hitzarmena egoki ari da betetzen eta adostasun horrek dakarren oreka instituzionalak onura handiak eragin ditu euskal gizartean, batez ere, krisialdi ekonomikoaren ondorioz daukagun egoera delikatu honetan.\nHorrez gain, Lehendakariak eta PPko buruak terrorismoaren aurkako borroka zein egoeratan dagoen aztertu dute; aurrerapausoak izan dira azken hilabeteotan, gizartean indarkeriari zilegitasuna kendu zaiolako eta askatasun-esparru berriak konkistatu direlako. ETAren azken bi komunikatuak direla-eta, bat etorri dira; beren ustez, talde terroristak egindako iragarpenak ez dira inola ere nahikoak, eta nazioarteko bitartekari izeneko horiei egindako deia denbora irabazteko saiakera bat baino ez da; euskal gizarteak gauza bakarra eskatzen eta esijitzen dio, eta erabaki hori ezin du gehiago atzeratu: ETA behin-betiko desagertu behar da.\nldo beretik, batasun handia ikusi dute ia alderdi politiko guztiak bat etorri baitira indarkeriari erantzuterakoan, eta argi ikusi dute, erakunde demokratikoek orain diharduten moduan, tinko eta irmo eutsi behar zaiola politikan, tolerantzia-zirrikiturik utzi gabe, Euskadin indarkeria erabat bukatu arte.\nLehendakariak PPko buruari Gobernuak datorren hilean aurkeztuko duen Aurrekontu-proiektuaren berri eman dio, eta nondik norako nagusiak erakutsi dizkio. Aurrekontu zorrotzak izango dira, jardun ekonomikoa eta enplegua bultzatzeko. Indar berezia jarriko da berrikuntzan eta prestakuntzan, horiek baitira aurrera joateko oinarri; Euskadiko gizartea, herritar askez osatua izateaz batera, iraunkorra, solidarioa eta lehiakorra izan dadin. Antonio Basagoitik nabarmendu du gastu arrunta murriztu behar dela, eta zor publikoa gutxitu, eta Gobernuak dagoeneko horretan konpromisoa hartua duela erantzun dio.\nmaster_lehendakari_basagoit... 20 MB\nbasagoiti1.jpg 500 KB (jpg)\nbasagoiti2.jpg 600 KB (jpg)\nbasagoiti3.jpg 500 KB (jpg)\nbasagoiti4.jpg 500 KB (jpg)\nbasagoiti5.jpg 500 KB (jpg)\n2011rako AURREKONTU OROKORREN PROIEKTUA\nLehendakaria alderdi politiko guztiekin elkartzen hasiko da


Irekiera Instituzionala. Olatz Goitia. BEAZeko Zuzendari Nagusia\nHitzaldi Nagusiak. "Aldatzen den mundua"\n- Daniel Innerarity. "Etorriko den mundua"\n- Raquel Pelta. "Geu zaintzeko diseinatu"\nMikro irekia. "Mundua enpatiatik birdiseinatzen"\n- Beñat Saratxaga eta María Arana. Parkez Lab\nItxiera instituzionala. Javier Garcinuño. Bilbao Ekintzako Zuzendari Nagusia\nEtorriko den mundua\nDaniel Innerarityk uste du datorren munduaren ezaugarriak izango direla, dagoeneko ere badira, azelerazioa, ziurgabetasuna, ezagutza, jasangarritasuna, aniztasuna, konplexutasuna, inklusioa, interdependentzia, irekitasuna eta babesa. Innerarityk nozio horiek guztiak labur-labur garatuko ditu, gure gizartea, bere balioak eta helburuak ezaugarritzeko moduko kontzeptuak direla erakutsiz.\nDaniel Innerarity filosofia politikoko katedraduna, “Ikerbasque”ko ikertzailea Euskal Herriko Unibertsitatean, Gobernantza Demokratikoaren Institutuko zuzendaria eta Florentziako Europako Institutuko irakaslea da. Europako eta Amerikako hainbat unibertsitatetan izan da irakasle gonbidatua, hala nola Sorbonako Unibertsitatean, London School of Economics-en edo Georgetowneko Unibertsitatean. Bere azken liburuak honakoak dira: La política en tiempos de indignación (2015), La democracia en Europa (2017), Política para perplejos (2018), Comprender la democracia (2018), Una teoría de la democracia compleja (2020) eta Pandemocracia. Una filosofía de la crisis del coronavirus (2020).\nOhiko kolaboratzailea da El Pais, El Correo/Diario Vasco eta La Vanguardia egunkarietan.\nBesteak beste Saiakerako Euskadi saria, Espainiako Saiakera Sari Nazionala, Eusko Ikaskuntza-Caja Laboralen Humanitate, Arte, Kultura eta Gizarte Zientzien Saria eta Kulturaren Vianako Printzea saria jaso ditu. Jakiunde Zientzia, Arte eta Letren Euskal Akademiako kidea da.\nGeu zaintzeko diseinatu\nCOVID-19aren agerraldi globalaren ondorioz askok uste dute paradigma-aldaketa baten aurrean gaudela eta, ezinbestean, aldaketa horrekin batera ordena ekonomiko, sozial eta politiko berria sortuko dela.\nZaila da iragarpenak egitea mundu post-pandemiko baten gertatuko denari buruz, baina pandemiak agerian utzi duena begi-bistakoa da, hots, oso ahulak garela eta gehiago pentsatu behar dugula zer den benetan garrantzitsua eta gizakiarentzat zer balio duen zaintzak.\nBaina, zer egin dezake diseinuak? Zaindu gaitzake?\nHitzaldi labur honetan Diseinuak nola zaindu ditzakeen pertsonak eta gizarteak hausnartuko dugu, ingurumenarekiko eragin negatiboak murriztuz, oro har zerbitzu publikoak hobetuz eta, bereziki, gizarte-berrikuntza bultzatuz, besteak beste.\nRaquel Pelta diseinuaren ikertzailea eta historialaria da eta bere espezialitatea Gizarte-Disenua da. Bartzelonako Unibertsitateko irakaslea da eta ikertzaile eta erakusketa-komisario gisa egin du lan Espainiako museo nagusietako batzuetan.\nIkastaroak eta mintegiak antolatu ditu unibertsitate eta erakundeetan. Hitzaldiak eman ditu estatuko eta nazioarteko hainbat zentrotan eta argitalpen ugari egin ditu. 2015eko uztailean Ohorezko Laus Saria jaso zuen, "Espainiako diseinuaren historiari eta diseinuaren inguruko proiektuak bultzatzeko gaitasunari eskainitako ibilbidea" aintzatetsiz.\nEstrategia biralak eta banatuak\nOpen Espazioa Zorrotzaurreko Uharteko Kultur Zentro bat da. Fab Lab Bilbao Sormen eta Kultura Digitaleko Zentroa ere bada. COVID19aren aurrean Fabrikazio eta Entrega Azkarreko Zentro bihurtu da Bilbo-Bizkaian, 24 orduz. Open Espazioa artearen, teknologiaren eta gizarte gaien arteko elkargunean lan egiten duen kultur elkartea da. Bere egoitza, Bilboko Zorrotzaurreko Galleta Fabrika zaharra da eta do-it-yourself teknologiako jaialdien eszenatokia izan ohi da, hala nola Maker Faire Bilbao edo Open Your Ganbara ekonomia zirkularreko Flea Market-a. Fab Lab Bilbao sormen eta kultura digitaleko zentroa, Cambridgeko (AEB) MITeko Center for Bits and Atoms erakundeak sortutako 1.000 laborategi baino gehiagoko sarean integratuta dago.\nCovid-19aren pandemiaren eta munduan Norbera Babesteko Ekipamendu (NBE) eskasiaren ondorioz sortutako gizarte-larrialdiko egoerari aurre eginez elkarteak erabat aldatu zuen bere jarduera eta babes-biserak, aireztapen ez-inbaditzaileko arnasgailuetarako 3D piezak eta birusarekiko eragin altuko arriskuko medikuntzako langileentzako kutxa babesleak moduko elementuak fabrikatzen hasi zen, eta baita ekoizpen-eredu berriekin gure gizarteen beharrizanik larrienak eta premiazkoenak diren Fab Lab eta Maker sareetako katalizatzaile moduan ere: lehen lerroan dauden pertsonak birusaren aurka babestea eta pertsona horiek gaixotasuna transmititzeko ibilgailu gisa jardutea saihestea.\nLeioako Gizarte Zientzien Fakultatean (UPV/EHU) Publizitate eta Harreman Publikoetan lizentziaduna, Berrikuntza eta Ezagutza Kudeaketako Masterduna, azken 14 urteetan sektore pribatuko eta sektore publikoko proiektuen kudeaketa soziokulturalean egin dut lan, adibidez Jet Lag Bio Gazteentzako Nazioarteko Jaialdia (Bilboko Udala), GASTECH Energiaren Euskal Erakundearen Gas eta Petrolioaren Munduko Gailurra, Grupo Vocento, Consultec, Volkswagen, Donostiako Zinemaldia, BAD Jaialdia (Bilbao Antzerki Dantza) bezalako enpresen urteroko ospakizunak, eta "La Mar de Mujeres" bezalako dokumentalak egin ditu.\nGaur egun Open Espazioko lehendakaria eta zuzendaria da, hamar urteko ibilbidea duena kultura-proiektuen, teknologiaren eta gizarte-gaien elkargunean.\nInguruko hainbat erakundetan laguntzen du boluntario moduan, bai abian jartzen, bai horietan kudeaketa-tresna berritzaileak integratzeko lanean.\nErrealitate birtuala, prestakuntza medikoaren eta gaixotasun neurologiko eta mentalen tratamenduaren zerbitzura\nErrealitate birtuala (eta murgiltze-teknologia guztiak, oro har) behin betiko sartu da osasun-sektorean, prestakuntza- eta entrenamendu-teknikak eta metodoak aldatzeko, bai eta patologia jakin batzuk tratatzeko ere, errealitate birtual hori gai baita mundu errealean garestiak, arriskutsuak edo baita lortu ezinak izango liratekeen ingurune eta egoerak erreproduzitzeko.\nErabiltzailearen esperientziari dagokionez, EB prestakuntza tradizionala baino askoz zirraragarriagoa izan daiteke, eta gai da sentsazioak desblokeatzeko eta, ahalmen horrengatik, trebetasun eta prozedura berriak entrenatzeko tresna izugarri ahaltsu bihurtzen da.\nTeknologia murgilkor eta interaktiboetan izan dugun bilakaera hain bortitzak haztegi ikusgarria sortu du, enpresa sortzaile eta profesional sanitarioek esperientzia berriak diseinatu eta gara ditzaten, pazienteei euren bizi-kalitatea hobetzen laguntzeko modu askoz erakargarri, seguru eta dibertigarriagoan.\neHealth en Virtualware enpresaren Nazioarteko Negozioaren Garapeneko zuzendaria.\nEB/ARko Nazioarteko Elkartearen Osasun Batzordeko Co-Chair-a (http://www.thevrara.com /).\nFarmazia- eta osasun-sektorean esperientzia handia du Juliok eta bere ibilbide profesionalaren zati handi bat marketin-posizioetan garatu du, farmazia-industriako hainbat multinazionaletan.\n2010ean Virtualware-rekin bat egin zuen, non bere pasio garrantzitsuenetako bi bateratzea lortu zuen: marketin farmazeutikoa eta teknologia. Erlazio profesional berri horri esker orain arteko irtenbide teknologiko sortzaile eta berritzaileenetako batzuk merkaturatzeko aukera izan du, osasun-sektorean asetu gabe dauden beharrei erantzuteko. Teknologia murgiltzaileak, bideo-joko serioak eta osasunaren zerbitzurako gamifikazioa.\n‘Te llamo’ es también la historia de cómo puede llegar a evolucionar un diseño para adaptarse a diferentes situaciones, superar obstáculos de implementación y aprovechar esas oportunidades que te permiten llevar una idea a la práctica. Porque ‘Te llamo’ es la versión confinada de ‘La Escalera’, y también la precuela de ‘Auzotu’, una iniciativa de la Universidad de Deusto, el Ayuntamiento de Donostia, el Teléfono de la Esperanza de Gipuzkoa y Saiaz Mankomunitatea.\nPARKEZLab. Hiria berroneratzeko estrategia parte-hartzailea\nEspaloiak handitzeko sistema modularra da Parkez, jendearentzako espazioak sortzeko esku-hartzeak egiteko asmatua. Alternatiba azkarra eta ekonomikoa da eta, gainera, moldagarria eta berrerabilgarria da hiri-espazioa hobetzeko eta pertsonei itzultzeko.\nSistema hiri-laborategi bati lotuta dago; laborategi horrek esku-hartze integraleko metodologia garatzen du (diagnostikorako prozesu parte-hartzailea, esku-hartzearen kodiseinua, gauzatzea eta probatzea), eta hainbat behar eta arazo dituzten hiri-inguruneetan ezartzea errazten du.\nBeñat Saratxaga Donostiako ETSAko arkitektoa da; Euskal Herriko arkitektura estudio handietan hamarkada bat egin ondoren 2009an Gentzane Goikuriarekin batera behark plataforma sortu zuen.\nSustatzaile publiko zein pribatuentzako obra berriko proiektu ugariz gain, esan behar da horien artean saritutako lan batzuk nabarmentzen direla, hala nola Gorbeialdeko abeltzain eta albaitari familia batentzako baserria (Egurtek saria 2014), edo Olabeagako Dike kaleko 2. zenbakian dagoen eraikina birgaitzea (COAVN 2019ko arkitektura sarien finalista). behark estudioaren lanaren ezaugarria hiri-birgaitzeari eta -berroneratzeari eskaintzen dion dedikazioa da.\nMaria Arana Zubiate arkitektoa da Euskal Unibertsitate Publikoko Donostiako Arkitektura Goi Eskolan. Eskarmentu handia du arkitekturako eta hirigintzako estudioetan egin duen lanagatik. Hiri-antolamenduko plan orokorrak eta partzialak idazten parte hartu du, bai eta egikaritze-proiektuetan eta obra-zuzendaritzetan ere.\nGaur egun, hiri-berrikuntzako bulego bat zuzentzen du, Urbanbat, hiri-berroneratzeko eta lurraldea hobetzeko prozesuak diseinatzen dituena, tokiko erkidegoekin eta administrazioekin lankidetzan. Horrez gain, URBANBATfest Bilboko arkitektura, hirigintza eta berrikuntza sozialeko jaialdiko zuzendarikidea da.\nPlanetaren aldeko ekintzaile bat naizela uste dut.\nBenetan uste dut mundua ez dela aldatzen gure iritziarekin, baizik eta gure ereduarekin. Eta ekintza txikiek balio dutela, asko gainera.\nJasangarritasunarekiko nire interesa txikia nintzenetik dator; izan ere, 5 urterekin jakin nuen atuna arrantzatzeko (entsaladilla errusiarrean ikusten nuena bezalakoa), askotan sare bat erabiltzen zela itsas hondoa… eta parean aurkitzen zuen guztia txikitzen zuena. Garai hartan nire obsesioa bihurtu zen beti "Dolphin Safe" zigilua zuten latak edo markak aurkitzea eta latak zigilu hori ez bazuen, ez nuen jan nahi. Nire txikitako ametsa "izurdeen salbatzaile" izatea zen.\nGaztetan, enpresaren munduaz interesatu nintzen eta Mondragon Unibertsitateko Lidergo Ekintzailea eta Berrikuntzan (LEINN) graduatu nintzen, iraunkortasunaren arloan espezializatuta.


Trontzalarien Nafarroako finalarekin abiatuko dira Iru�eko jaialdiak - GARA\n2009 Juillet 07\nTrontzalarien Nafarroako finalarekin abiatuko dira Iru�eko jaialdiak\nNafarroako trontzalarien finalarekin abiatuko dira bihar, Iru�eko Foruen enparantzan, festak amaitu bitarte egunero ikusgai izango diren herri-kirol saioak. Ekitaldiak 12.00etan jokatuko dira.\nTrontzalarien finala izango da, dudarik gabe, bihar, lehen egunean, izango den ekinaldirik garrantzitsuena. Aizkorbe-Cano, Barberena anaiak, Pikabea-Morrondo, Txoperena-Portu, Bertiz-Urrutia eta Lasaga-Galarregi izango dira parte hartuko duten bikoak. Bakoitzak, kana-erdiko enbor bati hamalau epai etzanik, eta lau zutik eman beharko dizkio.\nFaboritoak aipatzerakoan, Barberena anaiak izango dira, baina kontuz ibili beharko dute Aizkorbe eta Canorekin, aurten ere ezustea emateko prest agertzen baitira.\nLasto-altxatzeko herrialdeko finala ere bihar jokatuko da. Telletxea, Sein eta Bereau lehiatuko dira. 45 kilotako fardoa erabiliko dute, eta lanean aritzeko, bakoitzak bi minututako txanda bakarra izango du.\nHala ere, eguna osatzeko, beste bi ekitaldi ere izango dira. Alde batetik, herrialdeko kadete mailako trontzalarien finala jokatuko da, eta bestetik, aizkoran buruz buru neurtuko dira Ander Erasun eta Ohian Larretxea. Ekitaldi honek berak ere ikusmin handia piztu du. 18 urteko bi gazte hauengan itxaropen handiak daude jarrita, eta zale asko izango dira saio hau ikusi nahiko dutenak. Lehen eguna honekin osatuko dute, baina hurrengo egunetan ere, Nafarroako final ugari jokatuko dira Foruen plazan.


2019ko azaroaren 17a, igandea | Ordua Euskal Herrian 18:34:16\nEz da udaberrikoa bezain garai ederrik Erriberako hiriburura bisitan hurbiltzeko, izan ere, berdez janzten baitute maiatzero; barazkiaren hiria zaharra da, ordea, eta barazkia goraipatzeko jardunaldiak baino dexente lehenago eman dizkigu Ebro amak egunotako oparoa. Beude haatik ospakizunak, josta eta dasta dezagun bedatse emankorra Tuterako igaliez, hiri zaharreko karrika anabasan sartuz eta zain dauzkagun istorioak gozatuz.\nEz da berria aste honetako Ihesiko helmuga Argia gure aldizkarian, nahiz onartu behar den aspaldi xamarrean agertu zela Iosu Etxanizek sinaturiko “Nafar Erribera: kulturen mestizajea labirintoan”, 2002ko otsaila hasieran alegia, 1840. zenbakian hots. Euria egin du harrez geroz, guttiago Erribera aldean, baina euria beti ere. Eskaria Korrika 16 hasi aitzin etorri zitzaidan, ez dakit ordea horri aiduru soilik, horri belanda; pentsu dut ezetz, zinezkoa zela interesa. Lasterketa aipatu dudala probestuz, Korrika 16aren ekitaldi hasieran izan nintzen bada, aurkezle nazkante lana egiten edo. Hango euskaltegiaren izena eta izana goraipatzeko deitu ninduten, baina engaiamendu guttiko pertsona izanki eta mozorro gabe, are denborarik gabe ere, motz eta lakar eraman behar izan nuen parte hartzeen segida. Barka nazaten barkatzen dutenek.\nAzkenik atera zen Korrika 16. Ez nion segitu baina, lasaitasuna behar eta horri josi nintzaion gogoz eta gorputzez. Lehenbizi karrikategi estuan barneratu, eta segituan udaberriko lehenbiziko beroaz gozatu kale kantoien estutasunean, itzal distiratsuetan. Eta horixe da Tuterara datorren edozein bisitarik egin beharreko lehenbiziko gauza, ene uste apalean. Bidean dela hurbiltzen, aukera dauka ortzi-muga amaigabearen handitasunaz bere buruari txiki sentiarazteko. Baina behin hirira arribaturik eta autoa inon abandonaturik, alde zaharreko karriken anabasan sartu behar, labirintoan galdu, eta Polifemoren xerka bailebilen, izkinetan pausatu kontenplazione aspertuan. Zendako eraikin esanguratsuen berri luzea eman, zendako bereizi ezer, konjuntoa denean unitate. Osotasunean datza miraria, ez ordea bakoitasunean. Hor dela jauregi hori edo han dela beste hura? Horrela ibiltzea gainbehera jarraitzen duten altxorrak miretsi nahi izatea bezalakoa da. Zein egoeratan daude, esaterako, Portal karrikako jauretxeak, edo San Nikolas eliza, edo apaizgaitegia, edo Koxkolin inguruak, edo nola egon da almirantearen etxea gaur arte, konpontzeko zegoen diru-laguntza berari ere muzin egiteraino? Beharrik garabia dutela muntatu jada, bestenaz... Gogoan dut goizeko ordu txikietan Santa Ana egunean patroi zaharraren prozesio txikerra denean nora begira ibiltzen diren tuterarrok erraldoien atzetik. Lurrera beheiti, behera beti, lotsaizuna bailitzan hiriaz senti dutena. Eta inon badira harro, horixe baietz direla Tuteran, ondoko herrietakoek los pavos deitzerainoko. Horixe ezizen argigarria! Baina urrezko garaiak igarota, alde zahar handiegia zein pribatuegia dukete konpontzeko, eta eroria dena erortzenago egunez egun.\nTutera are anabasago izan zen, labirintoago. Egungo alde zaharrean anitz pareta dira eroraraziak, anitz indatxiki karrika zabalagori emendatuak. Eta hala eta guzti ere, alde zahar korapilatsu, trinko eta sekretuz beteko planta digu erakusten: Pasaje, Cortes, Cofrete, Albillo, Papallueca... Aukera ona duke bisitariak eliz nagusi ondoko turismo bulegoraino hurbiltzea, Roso karrikan, sartu eta gainean etxe dugunoi ebatsiriko sotoaren ederraz gozatuz, hantxe hasiera eman bisitaldiari. Hiriko tokirik zaharrenean omen da, arabiarren zoko eta judutegia izaniko etxe-multzoan. Ondoan ere ezin utzizkoa den katedrala. Tutera hiria Amrus ibn Yusuf al-Muwaladek sortu zuen 802an, medina Totila, erdarazko tutela edo guardia, Al Hakan I.a erregearen agintaldian. Alfontso Berrezarriak kendu zien arabiarrei 1119an, eta mezkita zenaren gainean Antso Jakitunak eraikiarazi zuen kolegiata, 1783az geroz katedrala izanen zena, Teobaldoen garaian bukaturik. Lau urteko berregitearen ostean, 2006ko irailean ireki zuten katedral orraztu berria, baina badira oraino XII. mendeko tenplua itsusten duten gehigarriak. Santa Anako kapera barrokoa ezin gauza itsusiagoa zait, kanpo aldetik ikusita behintzat, eta barka nazatela orain tuterar prestuok. Are jasanezinagoa dateke katedralaren absidea ezkutatzen duen adreiluzko itsasgarri afrusa, 36-39ko irabazleen aldean hil zirenen omenezko monumentua dena. Orain dela mende bat, bizitegiak katedralaren hormatik beretik hasten ziren, 1900eko argazki batean ikus daitekeenez –lerro hauen gainean hain justu–, egungo Ugarte plaza (plaza zaharra) den horretan. Oraino urteak beharko dira XII. mendeko abside gotiko ederraz gozatu ahal izateko. Iritsi beharrekoa iritsiko delakoan.\nKulturen mitoa eta beste\nEz da Tuterakoa asmaturiko mitoei isuri egiten ez zaion tokia, gutiz gehienekoetan agitu bezala, eta nonahiko azturari jarraikiz, hemen ere iruditeria fantastikoak veritas memorabilis horri atxiki dio fierra, eta zori oneko tokia izan da tradizio berriak sortzeko gutizia izan duten istoriogileendako. Ene gustukoena Jose Joakin Montoro Sagasti naski. Hiriko armarria zela eta ez zela, Castro Alava historiagile sonatu eta Julio Segura hiriko artxibozainaren arteko ika-mika kalapitatsua suertatu zen 1968an. Bigarrenak hiriko armarrian zikoinak eta barboak agertzea defendatzen zueno lehenbizikoak zioen ezetz, gehigarri horiek tokiz kanpo zeudela benetako armarria zen Ebro gaineko zubian. Eztabaida bukatua bide zegoela Montorok irekiarazi zuen, eta barboak ez, esturioi edo solloak baizik, eta hirian kabiar made in Tudela egitearen aldeko apustua defendatu zuen. Historialariak amua irentsi, eta Montorori erantzun zion eskandalizaturik. Zenbait oraino dabil karkailaka.\nMontorori zor diogu kristau, arabiar eta judutarren arteko armonia. Sinesmen hori sortzeaz gainera bultzatu ere egin zuen, eta festetako aldizkaritxoan agertu zituen hainbat kolaborazio horren oinarrirako, 1950-1962 urte bitartean: hari esker dakigu nolatan iritsi ziren esparragoen haziak Bagdadetik Tuterara, Abutxafar Admed poeta itsu tuterarraren berri dugu, edota irakurtzerik daukagu emakume bizardunaren aldrageria. Bestalde Montoro izan zen Tuterako Benjamin judutar bidaialaria herrikoitu zuena, bidaia handiari Tuteratik hasiera eman zioneko zortzigarren mendeurrena zela bide, Verjas karrikan oroitarri ezaguna jarriz. Historia eta istorio guzti horien bilduma Algaraibis tutilis izenburupean agertu nahi izan zuen, baina ez zitzaigun iritsi, eta beraz, hemeroteketan sartu ezean Montororen ondarea ezagutzeko modurik hoberena Plaza Berrian pausatzea da, eta hormetako azulejo polikromatuei begira egon. Hantxe daude Tuterako leinuen armarriak eta zezen plaza zenekoa oroitarazten duten zezenketa margoak. Esne merengatu baten gozoaz, esaterako, gutizia.\nGarai pollita dugu udaberrikoa Tuterara bisitari hurbiltzeko. Uda lehorregia ohi da itzal babesetik abiatzeko, eta negua zakartzen du zierzo deitzen duten ipar haize hitsak. Erriberako bedatsea bereziki koloretsua da, fruta arbolak loretan, lehenbiziko epelaldi gozoak baikortasuna dakarrenean. Tuteran barazki egunak dira, jornadas de exaltación de la verdura, apirileko azken astean eta maiatzeko lehenbizikoan: alkatxofa azkenekotan da baina oraino aukera dago barazki magikoa dastatzeko, menestran zein egosirik zein frijituta; esparragorik hoberenak orain ditugu, los de abril p´a mí, los de mayo p´al amo, los de junio p´a ninguno; babak, ilarrak, tipuletak, lekak... Nik gehiago estimatzen ditut uda beroko tomateak, festetan entzierro ostetik piper biziekin su txingarretan erreta egiten dituzten tomate puxka horiek, baina garaian garaikoa behar.\nAnitz ekitaldik osatzen dute egitarau ofiziala, baina egunotan ez dago tabernaz taberna, elkartez elkarte alderrai ibiltzea bezalakorik; batean pattarretan egosiriko tipuletak, bestean ziazerba erreak gasnarekin, ardo xuri gozoz zein beltz garratzez, edota bertako gorri dotorez.\nBarazkien berezko jatorria Mejana da. Segur aski ere Kristoren lignum crucis erlikiarekin gertatu antzera, munduan diren guztiak elkarturik Irati basoa txiki gera litekeela, hemen ere Mejanakotzat saltzen den barazki oro kontuan harturik, Mejanaren tamainak Nafarroa osoa baino handiagoa beharko luke. Alabaina Mejana bada, edo badira, izan ere, mejana hitza generikoa baitugu, arabieratik helduriko hitza inondik inora, eta urandian geraturiko uharteei deritze. Guziarekin bakarra da Tuterari ospe eman diona, Gurutze Santuko Mejana alegia, Ebro eta Molinar ubidearen artean dagoena. Jotak honela kantatzen dio: Pamplona tiene cadenas / Y Tudela su Mejana / Pero tú a mí no me quieres / Porque no te da la gana.\nAlabaina Mejana ez dute beti halako estimuan izan. Arras ongi dago dokumentaturik zein nolako borroka latza izan zuten tuterarrek urandiarekin Mejana sor ez zedin XVII. mendera arte gutxienez; azkenik 1666ko irailean erabaki zuen hiriak Mejanako berroa goldatzen hasteko. Tartasen urte emankorrean hasiera eman zitzaion beraz munduko baratze famatuenetariko bati. Geroantzean Ebrok ekarririko lohiek lur zati berria osatu zuten Mejanako iparraldean, la Mejanica deitzen dena; bi mejanen artean 655 erroboko baratzea dago, Ebrok lohi gehiago ekartzen duen bitartean bederen.


Natalia Tajadura: «Herri borrokalaria da diola etniarena» | Bizigiro | Berria\nTXAPELA BURUAN. Natalia Tajadura. Casamancen bizi den iruindarra\nAbenduaz geroztik Casamancen bizi da Natalia Tajadura (Iruñea, 1979). Egun, Senegal estatuaren menpeko lurraldea da, eta diola etnia da nagusi han. Oussouyetik Caprandoulen herrira lekualdatu da, Ginea Bissauko mugara. Zinemagileak Martxan GKEarekin joan zen.\nNola daramazue COVID-19aren pandemia Casamancen?\nOrain ramadana da; beraz, gobernuak erabaki du meskitak irekitzea. Etxeratzeko agindua dugu 21:00etatik 05:00ak arte. Jendea kalean ibiltzen da maskarak jantzita, eta herrietako sarreretan Gurutze Gorriko jendea dabil tenperatura hartzen eta eskuak garbitzeko produktuekin. Arraroa da.\nNolakoa da Caprandoulen?\nOso turistikoa da, baina baditu bere auzotxoak, eta betiko jendea bizi da hor. Niretzat paradisu txiki bat da.\nEzagutzen zenuen herrialdea?\nDuela bost urte etorri nintzen lehenengoz, GKE batekin. Aurretik hirutan etorri eta gero, orain, gelditzeko etorri naiz. Oso lurralde interesgarria iruditu zitzaidan, bereziki Casamance. Gambiaren azpian egonda, Senegaldik aparte dago.\nZergatik Casamance? Zerk erakarri zintuen?\nKultura oso sustraiturik daukate. Haien bizitzaren kontzepzioa da gehien gustatzen zaidana: animistak dira, eta bitxia egiten zait bizitza eta natura nola ikusten dituzten.\nZer lan egiten duzu Zinemagileak Martxan GKEarekin?\nTraba handia izan dut hizkuntzarekin, ez nekielako frantsesez; beraz, batez ere lan administratiboa egin dut. Jendearekin egoteko, zuzendariarekin edo gizarte langilearekin joan behar dut beti.\nNolako hartu-emana duzu hango biztanleekin?\nHitz egitea ikaragarri gustatzen zaie: hitz egitera etortzen zaizkizu, bat-batean etxean sartzen dira... erraza da jendearekin harremana egitea. Haurrekin eta emakume taldeekin ere aritu gara proiektuetan. Baina ez da erraza lagunak izatea, gu zuriak baikara, eta kostatzen zaie konfiantza hartzea.\nNormala izan daiteke...\nBai, bai. Hona etorri, dena hartu eta alde egin genuen. Orain berriz gaude hemen gauzak lapurtzen. Batzuetan harritzen nau zein ongi onartzen dituzten europarrak historia zein izan den kontuan izanda.\nDiola etnia da nagusi zuenean. Zerk bereizten ditu?\nEremu hau oso urruti dago Dakarretik; orduan, beti izan dituzte aldarriak Senegalgo gobernuarekiko, oso zona deprimitua delako. Horrekin lotuta, hemengo identitatea oso indartsua da: diolak dira. Batzuk oso independentistak dira, beren kultura babestu nahi dutelako. Hemengo tradizio eta ohiturak oso ezberdinak dira beste guneekin alderatuta; beraz, sentimendu hori badute. Bertako jendearentzat, natura oso garrantzitsua da: haien basoekin, arrozaren kulturarekin oso loturik bizi dira. Horretaz gainera, Senegalgo beste lekuetako baldintza berak nahi dituzte. Pentsa, duela hamabost urte ez zuten errepiderik.\nAtzendu egin dituztela, alegia?\nBai, eta diola gisa kontuan hartu behar dituztela exijitzen dute.\nZein da dioleraren egoera?\nEskolan ez da irakasten, eta oso gauza gutxi daude idatzita. Transmisioa ahozkoa da, eta basoan egiten dute: hilabetez edo bi hilabetez basoan sartzen dira gaztetxoei kultura transmititzeko. Han bizi dira, gizonak alde batetik eta bilerak egiten dituzten emakumeak bestetik.\nNolakoa da emakumeen eta gizonen arteko harremana?\nDiola kulturan matriarkatu afrikarra zegoela esaten da; hori interesatzen zait, baina ez dira oso irekiak horretaz hitz egiteko.\nEmakumearen rola zertan da ezberdina?\nHaiek diote emakumeek erabakiak hartzen dituztela herrietan. Hemengo biztanleek errege propioak dituzte, eta erregeak emakume talde batengana jotzen du erabakiak hartzeko. Esaten dute emakumea zutabe garrantzitsua dela beren komunitatean, baina kanpotik genero rolak oso finkatuta ikusten ditut.\nEta hizkuntzei dagokienez, nolakoa da egoera?\nEdozeinek lau hizkuntza hitz egiten ditu: frantsesa, wolofa, diola, eta mandinkera, fula edo balantera. Badira zazpi edo zortzi hizkuntza egiten dutenak. Trebeak dira hizkuntzekin; harrigarria da, euskarazko edozein hitz berehala harrapatzen dute.\nBorroka armatua alde batera utzi zuten 2014an. Nola dago egoera? Zer ondorio izan ditu gatazkak?\nBadirudi oraindik errebeldeak bizi direla eremu batzuetan. Hemendik hurbil omen daude. Herrietan jendeak asko sufritu du armadaren erruz, eta mina oraindik hor dago. Herrialde borrokalaria da hau, eta hori subkontzientean dute. Orain militar asko daude hemen, baina politikoki lasaiagoa da egoera. Erregeek bake prozesuan parte hartu zuten, eta, nolabait, hori itxi zuten. Dena den, zerbait gertatuz gero, argi dute borroka egingo dutela.


Giltzurruneko gaixotasunari buruzko informazioa\nGure artean giltzurruneko gaixotasun kronikoak jota daudenak gero eta gehiago dira, datu epidemiologikoek adierazten dutenez. Hala ere, osasun zentroek ez dute ez denborarik, ezta behar adina baliabiderik ere pazienteei, dialisian sartu aurretik, tratamendu aukera desberdinen inguruko informazioa eman eta beraien bizimodura ongien egokitzen dena eskaintzeko.\nEgoera ikusita, ALCER Fundazioak, giltzurruneko gaitzen tratamenduaz arduratzen diren medikuntzako eta erizaintzako elkarteekin lankidetzan, Giltzurruneko Gaixotasunei buruzko Informazio Zentroa jarri du martxan. Fundazioko lehendakari Alejandro Toledoren hitzetan, helburua Â«asistentzia sarearekin batera aritzea da, pazienteari eta honen senideei zuzendutako osasun hezkuntza integrala eskaintzeko, gaitza ezagutu eta horren inguruko alderdi psikologikoak eta sozialak ere kontuan har ditzatenÂ».\nGaitzak gehienbat adineko pertsonak erasotzen dituen arren, pazienterik gazteenak dira zerbitzu horren bidez informazioa eskatzen dutenak -55 urtetik beherako pertsonek egin dituzte kontsulten %45-. Izan ere, hurbildutakoen artean, hirutik bat oraindik dialisi tratamenduan sartu gabe dauden pazienteak izan dira, eskura dauzkaten tratamendu modu desberdinei buruz gehiago jakin nahian. Esan beharra dago Espainiako Estatuko erkidego guztietan ez dela aukera terapeutikoen eskaintza modu berean egiten, eta badirela teknika jakin batzuk -etxean bertan egiten den peritoneoko dialisia, kasu- autonomia erkidego batzuetan bakarrik eskaintzen direnak -Euskal Herrian, Galizian edo Kantabrian, esaterako-.\nZentroan informazioa eskaintzen da, besterik ez. Hala, gaiaren inguruko zalantzak argitu nahi dituenak bertako telefonora (902 999 611) hots egin dezake edo helbide elektronikora (informaciÃ³nalcer.org) mezua bidali.


Zeintzuk dira telelanerako baldintza egokiak? - Azkoitia - Maxixatzen.eus\nMaxixatzen.eus 2020-05-14 17:59\nHainbat aste pasatu da herritar ugari telelana egiten hasi zirenetik. Baina zeintzuk dira telelana gauzatzeko baldintza egokiak? Argitaratu duen azken txostenean hainbat gomendio jaso ditu Osalanek.\nCOVID-19ak ekarritako osasun krisiaren ondorioz, asko dira telelana egitea tokatu zaien herritarrak. Aste batzuk pasatu dira jada etxetik lanean hasi zirenetik, baina zeintzuk dira telelana egiteko baldintza egokiak? Osalanek, Laneko eta Segurtasun eta Osasunerako Euskal Erakundeak, etxetik ahalik eta ondoen lan egiteko hainbat gako jaso ditu argitaratu berri duen txostenean:\nLanerako espazio egokia identifikatu. Lan egiteko eremu isolatu bat identifikatzea beharrezkoa da etxetik lana ondo egin ahal izateko. Aldi berean, ordenatuta mantendu behar da lanerako espazioa, eta tenperatura zein aireztapena zaintzea ere komenigarria da.\nDiseinu ergonomikoa. Garrantzitsua da lanerako erabiliko den espazioak diseinu ergonomikoa izatea. Mahaiak 68 zentimetroko altuera izatea komeni da gizonezkoen kasuan, eta 65 zentimetrokoa, emakumeenean. Lan egiteko erabiliko den aulkiak bost beso izatea gomendatzen dute, mugitzeko askatasuna izateko. Horrez gain, sorbaldak erlaxatuta eta ukondoak 90 gradutara tolestuta edukitzea komeni da, bizkarrak ez sufritzeko. Garrantzitsuena aulkitik askotan altxatzea da, artikulazioen gainkargak saihesteko. Argitazpenari dagokionez, komenigarria da argi naturalarekin lana egitea; ezin bada, ikusmen baldintza egokiak bermatzen dituen argiztapen artifiziala erabili behar da.\nGailu elektronikoen erabilera. Dokumentuek, teklatuak eta pantailak begietatik antzeko distantziara egon beharko dute. Pantailen kasuan, gainera, 40-55 zentimetrora artean egotea gomendatzen dute, ikusmen nekea eta buruko nahiz lepoko minak saihesteko. Gainera, ordenagailu eramangarriekin lan egitea lehenesten du Osalanek, garraiatzeko erraza izateko ezaugarriak dituelako. Gainera, ez da komeni tabletekin edo mugikorrekin lan egitea, pantaila txikiagoak dituztelako eta bistaratzea ukipen-pantaila berean txertatzen dutelako oro har; horrek ikusmen nekea areagotu dezake. Mugikorrek-eta eskaintzen dituzten distrakzioak saihestea ere oso garrantzitsua da, arretagune garrantzitsu bihur ez daitezen.\nLanegunak antolatu. Ezohiko egoeraren ondorioz, garrantzitsua da lan erritmoa zaintzea. Horregatik, ez dugu ahaztu behar lana ondo antolatzea eta helburuak finkatzea. Izan ere, errutinak mantentzeak eta lan ordutegia zorrotz betetzeak murriztu egingo du telelanean ari denaren lanerako adizkio arriskua, uneoro egon baidaiteke lanera konektatuta IKTen bidez. Horrez gain, beharrezkoa da atsedenaldiak egitea, eta etenaldi asko eta laburrak egitea lehenesten du Osalanek, behin neke egoerara iritsita, zaila baita suspertzea. Ordenagailuaren aurrean 50 minutuko 5-10 minutuko atsedenaldia egitea komeni da. Elikadura zaindu behar da aldi berean, eta etengabe mokaduak ez egiten ere saiatu behar da.


«Erbesteko gutunak Victor Hugori» DIARIO DE NAVARRAn | Katakrak\n«Erbesteko gutunak Victor Hugori» DIARIO DE NAVARRAn\nLouise Michelen «Erbesteko gutunak» euskaratu dituzte\nParisko Komunaren 150. urteurrena dela eta, Katakrak argitaletxeak Victor Hugori idatzi zizkion gutunak bildu ditu\nIraultza garaikide koralik egon bada, 1871ko Parisko Komunaren egunetako izan da. Gizonen iraultza izateaz gain, emakumeena ere izan zen, baina bakarrik izen bat nabarmendu zen: Louise Michel (1830-1905). Irakaslea, militante anarkista, masoia eta feminista, idazle oparoa izan zen: poesia, eleberriak, antropologia eta aldarriak idatzi zituen. Bere bizitza osoan zehar, 1.200 gutun idatzi zituen, horietako asko garaiko Frantziako idazle ezagunenetakoari. Aurten Komunaren 150. urteurrena dela eta, Iruñeko Katakrak argitaletxeak Michelen idatziak bildu ditu, Amaia Lasa poetak euskaratuak.\nErbesteko gutunak Victor Hugori izenburuarekin, liburua Durangoko Azokan aurkeztu zen. «Duela bi urte esperimentu bat egin genuen Rosa Luxemburgek Sophie Liebknechti kartzelatik bidali zizkion gutunak argitaratuz. Harrera ona izan zuen», gogoratu zuen Hedoi Etxarte Katakrakeko editoreak durangoko ekitaldian. Gutunez gain, bestelako material batzuk berreskuratu dituzte, adibidez, Michelen olerkiak. «Victor Hugori idatzi zizkion lehenengo gutunak olerkiak ziren», aipatu zuen Etxartek. «Berak poeta izan nahi zuen. Baina batzutan gertatzen den bezala, bere figura politikoak isildu zuen nahikoa interesgarria den ekoxipen poetiko bat, garai horretan egon zitekeen topikoetatik urrun egon zena». Poemez gain, Michelen kontrako gerra kontseiluko pasarte ezagunenak eta Komunaren aldarrikapen bat jaso dituzte.\nAmaia Lasa itzultzailearen esanetan, Louise Michel emakume «trebea, pizkorra, azkarra, feminista eta iraultzaile sutsua» izan zen. Victor Hugok Michelen gutun guztiak gorde egin zituen, «eta horri esker, gaur egun gutun zoragarri hauek ditugu», esan zuen Lasak. Gutun horietan, bere ideia iraultzaileak azaldu zizkion Hugori. 1871an, Komunaren porrotarekin, Michel atxilotu zuten. Frantziako espetxeetan hiru urte igaro ondoren, Kaledonia Berrira erbesteratu zuten beste hainbat Komunakiderekin batera. Liburuaren azken ataleko gutunak, 1973tik aurrera, Kaledonia Berritik idatzitakoak dira. Hedoi Etxartek azpimarratu zuenez, Parisko Komuna «esperimentu iraultzaile interesgarrienetako bat» izan zen.\nItzultzailea Amaia Lasa


Irrati eta Telebistearen Nazinoarteko Jardunaldiak Bilbon urtarrilaren 11tik 13ra - bizkaie.biz\n'Entzun eta Begiraidazu. Irrati eta Telebistearen Eraldaketak Europako Batasunean' izenburupean egingo dira Irrati eta Telebistearen Nazioarteko Jardunaldiak Bilboko Bidebarrieta Liburutegian, eguaztenetik barikura, urtarrilaren 11tik 13ra, hain zuzen, Euskal Herriko Unibersidadeko Kazetaritza Sailak antolatuta.\nJardunaldi honeek Euskal Herriko Unibersidadeko irakaslea dan Carmen Peñafielek zuzenduko ditu eta antolakuntzan laguntzaile lez Bizkaiko Campuseko Errektoreordetzea, EITB taldea edota Bilboko Udala agiri dira, besteak beste.\nJardunaldiei EHUko errektorea dan Juan Ignacio Perez Iglesias eta Bizkaiko Campuseko errektoreordea dan Iñaki Goizelaiak emongo deutse hasierea. Hiru egunetako berbaldi, eztabaida eta mahai-inguruetan 30 aditu inguruk hartuko dabe parte.\nIrratiak eta telebistak bai Euskal Herrian zein Europa osoan izandako bilakaerea eztabaidatuko dabe nazinoarteko adituek eta gai lez profesionalen profil barriak, teknologia digitalaren ezarpena edota telebistan izandako bilakaera bereziak nabarmentzen dira.


Política de privacidad. Aviso legal. Modo de uso. Ingartek Consulting\nGure Entitatean, gure pribatutasun-protokoloak eta -politikak egokitu ditugu Datuak Babesteko Europako 679/2016 (DBEO) Erregelamendura eta Datu Pertsonalak Babesteari eta Eskubide Digitalen Bermeari buruzko abenduaren 5eko 3/2018 Lege Organikora, segurtasunak eta tratatzen ditugun datuen babesak kezkatzen baikaitu.\n1.- NOR DA DATUEN TRATAMENDUAREN ARDURADUNA\nDATCON NORTE S.L.U. da zure datuak behar bezala tratatzeko arduraduna. Tratamendu horri buruz galde dezakezu honako posta elektroniko honen bidez: dpo@datcon-norte.com\n2.- ZERTARAKO ERABILTZEN DITUGU ZURE DATUAK\nINGARTEK CONSULTING SL-n interesdunek harremanetarako inprimakien bidez ematen diguten informazioa tratatzen dugu, honako hauetarako:\nErabiltzailearekin izenpetzen ditugun prestazioak eta zerbitzuak betetzea.\nProduktu eta zerbitzuei dagokienez egindako eskakizunak izapidetzea eta kudeatzea.\nProduktu eta/edo zerbitzuen publizitate- edo sustapen-informazioa igortzea.\nWeb orri honen bidez curriculumak kudeatzea.\nAntolatzen ditugun mintegi eta webinarretarako izen-ematea kudeatzea.\nGure buletinaren harpidetza aldizka kudeatzea.\n3.- ZEIN DA DATUEN TRATAMENDURAKO LEGE-OINARRIA\nBaimenaren bidez eman dizkiguzun datuak erabiltzea beharrezkoa da erabiltzaileekiko harremanak behar bezala kudeatzeko eta, gainera, legezko betebeharrak bete ahal izateko.\nEdozein unetan adieraz dezakezu zure datuak erabiltzearen aurka zaudela, eta, beraz, datu horiekin inolako kudeaketarik egin gabe utz dezakezu. Datuak blokeatuta geratuko dira legez aurreikusitako denboran soilik. Jakinarazten dizugu baimenik ez emateak zerbitzuak ematea ezinezko bihurtzea ekar dezakeela.\nHasiera batean, ez dira datuak lagako, legezko betebeharra dagoen kasuetan izan ezik.\nHala ere, zure datuak laguntzen diguten edo euskarria ematen diguten zerbitzu-emaileekin edo kanpoko laguntzaileekin partekatuko ditugu.\n5.- DATUAK GORDETZEA\nZure datu pertsonalak behar den denboran gordeko ditugu, soilik, haien helburua betetzeko, kontratu-harreman bati eusten diogun bitartean, hura behartzen duen lege-baldintza bat dagoen bitartean edo zure datuak tratatu ezin izateko eskubideetako bat ere erabiltzen ez duzun bitartean.\n6.- NOLA BALIA DITZAKET NIRE ESKUBIDEAK\nEskubideen titular zaren aldetik, zure datuen kontrola duzu eta, beraz, edozein unetan balia ditzakezu zure eskubideak, mezu elektroniko bat bidaliz: info@ingartek.com.\nHurrengo eskubideak balia ditzakezu:\nSarbidea – Erakunde honek tratatutako zure datu pertsonalak kontsultatu ahal izango dituzu.\nZuzenketa – Zure datu pertsonalak aldatu ahal izango dituzu zuzenak ez direnean.\nEzabapena – Zure datu pertsonalak ezabatzea eskatu ahal izango duzu.\nAurkakotasuna – Zure datu pertsonalak ez tratatzea eskatu ahal izango duzu.\nTratamendua mugatzea – Zure datu pertsonalen tratamendua mugatzea eskatu ahal izango duzu, egoera jakin batzuetan.\nPortabilitatea – Gure kontratu-harremanean eman dizkiguzun edo lortu ditugun datu pertsonalak jaso ahal izango dituzu, bai eta beste erakunde batera transmititu ere\nErabiltzaileei jakinarazten zaie baimena edozein unetan errebokatzeko eskubidea dutela, eta horrek ez duela eraginik izango erretiratu aurreko baimenean oinarritutako tratamenduaren zilegitasunean.\nEra berean, interesdunei jakinarazten zaie erreklamazio bat aurkez dezaketela Datuak Babesteko Agintaritza eskudunean, batez ere beren eskubideak baliatzean asebetetzerik izan ez dutenean.\nZure eskubideak erabiltzeko, zure NANaren kopia bat edo zure nortasuna egiaztatzen duen agiri baliokide bat erantsi behar duzu eskabidearekin batera.